Asam pedas dan banjir

Bulan puasa November tahun 1970, aku selesai belajar di Malay College Kuala Kangsar (MCKK).
Kini menunggu keputusan Higher School Certificate (HSC) untuk melamar masuk ke universiti.
Proses menunggu yang agak lama.
Ini kerana semua kertas jawapan peperiksaan HSC kecuali Bahasa Melayu di periksa di luar negara. Di United Kingdom (UK).
Justeru wajib menunggu beberapa bulan.
Tahun-tahun 1960-an dan 70-an keputusan HSC untuk pelajar yang lulus akan diumumkan dalam akhbar seperti Utusan Melayu, Berita Harian dan juga New Straits Times.
Malah nama pelajar yang menerima ijazah dari Universiti Malaya (UM) juga akan di siarkan oleh Utusan Melayu.
Menunggu ini menjadikan aku resah dan gelisah di kampung.
Tiba-tiba aku dapat surat dari Ghani kawan baik semasa kami sama-sama budak koleq. Dia berasal dari Batu Pahat.
Ghani ajak berjumpa di Kuala Lumpur.
Dia ada dua tiket untuk menonton pertandingan akhir Juara Kugiran yang akan diadakan di Stadium Merdeka.
Aku tidak tahu dari mana Ghani dapat tiket.
Kami buat janji temu. Aku “hitch hike” dari Seremban. Ghani hitch hike dari Batu Pahat.
Tahun 70-an hitch hike ini menjadi satu yang biasa bagi anak muda berjalan, menjimatkan wang terutamanya pada musim cuti sekolah.
“Aku dapat surat temuduga di Pejabat Pelajaran Ipoh untuk jadi guru. Lepas tengok Juara Kugiran kita celah ke Ipoh.” Ghani bercerita bila kami berjumpa di Stesen Bas Foch Avenue.
“Aku tak confiden akan lulus HSC. Lebih baik aku bersedia, maths aku ok yang lain aku tak sure,” kata Ghani.
Kami menumpang di rumah kakak aku di lapangan terbang lama di Sungai Besi di Kuala Lumpur.
Lewat petang kami sampai ke Stadium Merdeka yang penuh dengan anak muda peminat Pop Yeah Yeah.
Ini kali pertama aku masuk ke Stadium Merdeka.
Hairan juga aku kerana dari tempat letak tangan di kerusi ada udara dingin keluar.
“Herman, ada kugiran dari Batu Pahat. Aku kenal Band Titiwangsa ini. Tengku Idham kepala dia, Mike Ibrahim penyanyi, hot, hot.”
Ghani beri aku kuliah muzik sebelum pertandingan bermula.
Betul jangkaan Ghani. Band Titiwangsa dengan lagu Chok Chok Kunduog menjadi Juara Kugiran 1970. Aku merasa bangga kerana berada bersama merayakan budaya Pop Yeah Yeah pada malam itu.
Esoknya kami hitch hike ke Ipoh dan menumpang di rumah kakak aku di Tambun.
Aku temankan Ghani ke Pejabat Pelajaran Ipoh. Dia kelihatan ceria apabila keluar dari temuduga.
“Herman, aku rasa aku akan jadi guru. Masuk Kolej Guru di Pulau Pinang.” Ghani menerangkan.
Selesai temuduga kami hitch hike pulang. Kami berpisah di Seremban. Aku pulang ke Jelebu. Ghani pulang ke Batu Pahat.
“Nanti aku datang ke Batu Pahat.” Aku berjanji dengan Ghani.
Kini kawan-kawan aku ada di merata pelusuk Semenanjung dan bukan hanya di Jelebu.
Di Batu Pahat ada Kamat dan Rashid Harun. Di JB ada Hatta Shahrom dan Kota Tingggi ada Hamid Samad.
Semua masuk ke MCKK dalam tahun yang sama dengan aku.
Untuk menepati janji dengan Ghani aku bergerak ke Batu Pahat. Aku hitch hike sendirian dari Seremban ke Tampin.
Hitch hike seorang diri ada baik ada dan ada buruk.
Buruknya: kalau tak ada kereta berhenti akan bosan menunggu di tepi jalan seorang diri.
Baiknya: motosikal pun boleh ditumpang.
Nasib aku baik dari Tampin aku dapat menumpang motosikal Abang Melayu yang nak pergi ke Melaka.
“Pernah rasa gulai asam pedas Melaka?” Abang Melayu bertanya.
“Tak pernah.” Aku jawab.
Aku jangka Abang Melayu ini hendak belanja makan gulai asam pedas Melaka tapi harapan aku hampa.
Abang ini hanya memperkenalkan nama masakan yang mengancam lapar aku.
Sampai di Batu Pahat aku cari No 43, Jalan Fatimah. Ini alamat surat menyurat aku dengan Ghani.
Bila aku temui alamat ini aku terperanjat. Ini bangunan syarikat teksi.
Lalu aku bertanyakan Ghani Osman pelajar dari MCKK.
“Ooo, mari kawan tunjukkan rumah Ghani. Tak jauh dari ini, kawan ini pak sedara Ghani.”
Abang teksi membantu. Abang teksi ini menggunakan perkataan “kawan”.
Lalu aku teringat kembali perkataan “kawan” yang digunakan oleh Ghani pada hari pertama kami bertemu di hadapan jam besar MCKK.
Ghani gembira menyambut aku. Dia di rumah bersama emak dan dua adik lelaki. Ayah Ghani seorang pelaut tidak ada di rumah.
Kami bersembang tentang itu dan ini. Aku bercerita tentang aku dapat menumpang abang motorsikal dari Tampin ke Melaka.
“Apa special gulai asam pedas Melaka?” Aku bertanya.
“Tak pernah rasa ke? Asam pedas ini masakan orang Johor.” Ghani menerangkan.
Tanpa kami sedari perbualan kami didengar oleh emak Ghani.
“Negeri Sembilan masak pakai santan kelapa. Orang Johor masak asam pedas, tak pakai kelapa. Malam ni boleh rasa.” Emak Ghani menyampuk.
Emak Ghani menepati janji. Malam itu untuk pertama kalinya aku makan gulai asam pedas ikan kembung.
Cukup enak. Berpeluh juga dahi aku.
Di Batu Pahat aku bertemu dengan Kamat dan Rashid. Mereka juga tidak buat apa-apa. Kami semua sedang menunggu.
Hujan mula turun. Musim hujan akhir tahun sampai. Aku nak meneruskan perjalanan ke Johor Bahru. Tak mungkin aku boleh hitch hike kerana hujan. Aku tunggu cuaca panas.
Emak Ghani yang baik hati membasuh seluar jeans biru aku. Kerana musim hujan maka seluar aku tidak kering. Aku wajib menunggu sehari lagi hingga seluar kering.
Tiba-tiba berita buruk sampai, banjir melanda jalan ke Johor Bahru. Jalan melalui Simpang Renggam dan jalan melalui Benut juga ditutup.
Aku tersangkut di Batu Pahat. Setiap malam Emak Ghani memasak gulai ikan asam pedas.
Tiap hari adik Ghani akan pergi ke stesen bas untuk bertanya apakah bas akan berjalan. Hari ketiga adik si Ghani ini berkejar pulang.
“Lagi satu jam ada bas, jalan  Air Hitam dibuka.” Anak berumur 12 tahun ini membawa berita gembira. Aku bergegas bersiap untuk mengambil bas menuju Johor Bahru.
Di Johor Bahru aku singgah di rumah Hatta di Kempas.
Wilayah Johor Bahru tidak hujan. Dari televisyen aku melihat berita banjir besar melanggar Kuala Lumpur.
Jalan Tunku Abdul Rahman dinaiki air.
Dari Johor Bahru aku berjalan ke Kota Tinggi. Ini kali pertama aku sampai ke wilayah ini.
Malam pertama aku di Kota Tinggi emak Hamid menghidangkan gulai asam pedas ikan parang. Aku kini sedar bahawa aku bukan lagi di wilayah gulai lomak belado  Negori Sembilan. Johor negeri asam pedas.
Hamid Samad membawa aku melawat makam Sultan Mahmud Mangkat Di Julang di tepi Sungai Kota Tinggi.
Rumah Hamid yang tidak jauh dari sungai kini dalam persediaan. Semua perabot diikat dan dikumpulkan ke bumbung. Dalam rumah dilihat kosong.
Aku budak Jelebu yang tidak pernah mengalami banjir melihat dan merakam.
Hari kedua Hamid membawa aku ke Air Terjun Kota Tinggi. Ini menarik perhatian aku kerana ianya jauh lebih tinggi dari Jeram Toi di Bukit Tangga Jelebu.
Kami merayau dalam pekan Kota Tinggi. Kemudian Hamid membawa aku ke kedai gambar.
“Cuba teka itu gambar sapa?” Hamid minta aku meneka.
Gambar tiga orang gadis Melayu berdiri berkebaya berselendang dan berkain batik.
Gambar ingatan untuk Hari Raya. Gambar besar hitam putih dalam bingkai ini diambil dalam studio.
Aku merapati gambar dalam almari kaca itu.
“Tak kenal.” Aku gagal.
“Ni gambar Rafeah Buang, neneknya dari Kota Tinggi.” Hamid menerangkan.
Aku rapati kembali gambar ini sekali lagi.
Ini gambar Rafaeh Buang ketika gadis sunti belasan tahun.
Kalau gambar terkini mustahil aku tidak mengenal wajah Rafaeh Buang penyanyi Pop Yeah Yeah yang sedang mencipta nama.
Rafeah Buang juga pernah menyanyi dengan The Swallows, kugiran yang aku minat dari Singapura.
Cuaca baik di Kota Tinggi beralih. Hujan renyai mula sampai. Mustahil aku boleh hitch hike pulang ke Jelebu.
Pulang ke Johor Bahru kawan aku Hatta memberi cadangan kerana hujan agar aku naik kereta api ke Seremban.
Malam terakhir aku di Johor Bahru sekali aku m
erasa masakan asam pedas.
Kali ini agak istimewa. Asam pedas ikan sembilang laut.
Dalam perjalanan kereta api dari Johor Bahru ke Seremban ada beberapa tempat hujan lebat.
 Di Gemas hujan rintik-rintik.
Hakikatnya hujan akhir tahun 1970 amat lebat. Banjir di sana sini.
Hujan lebat meruntuhkan beberapa lereng di Bukit Tangga. Jalan tertimbus.
Bas Lim beri khidmat dari Seremban sekerat jalan ke Kuala Klawang.
Di tengah hutan Bukit Tangga penumpang wajib berjalan kaki kerana tanah runtuh. Selepas melintas kawasan tanah runtuh ada sebuah bas menunggu untuk menyambung perjalanan ke Kuala Klawang.
Aku tidak ada pilihan. Aku nak pulang ke kampung. Petang itu hanya ada beberapa orang penumpang bersama aku.
Kami sempat melihat bangkai sebuah bas milik Syarikat Lim jatuh ke dalam gaung. Nasib baik tidak ada kematian.
Aku sampai ke Kampung Chenor.
Jambatan ke kampung aku runtuh dibawa air. Jabatan Kerja Raya membuat jambatan sementara.
Agaknya bising bunyinya bila dilalui oleh kereta.
Pak Ngah aku wakil rakyat Kawasan Pertang sibuk memberi bantuan kepada mangsa banjir.
Sawah rosak. Ayam itik lembu dan kambing banyak dihanyutkan air.
Dari rakaman sejarah inilah banjir paling besar yang meruntuhkan berpuluh-puluh jambatan kayu kecil dan besar di Jelebu.
Jelebu kawasan kering. Tahun 1970 untuk pertama kalinya dilanda banjir.
Aku hanya mendengar cerita. Bila aku sampai ke kampung banjir sudah surut.
Aku gembira selamat pulang bukan kerana selamat dari banjir.
Selamat menukar selera dari gulai asam pedas kembali menikmati gulai lomak belado ikan sawah.


Umno dapat lebih daripada apa yang ia layak, jangan tamak, kata Annuar

Umno sudah mendapat lebih daripada apa yang parti itu layak apabila ahli Parlimennya memberi kerjasama dan bersetuju untuk bersama Perikatan Nasional (PN) dalam pembentukan dan pentadbiran kerajaan persekutuan yang ada, kata Menteri Wilayah Persekutuan Annuar Musa.Beliau berkata adalah tidak wajar bagi Umno untuk meninggalkan kerajaan PN terutamanya ketika negara bergelut dengan pandemik Covid-19 yang kebanyakan urusan penting berkaitan pandemik itu diuruskan oleh menteri-menteri daripada Umno.“Dengan 38 kerusi, Umno dapat timbalan perdana menteri, menteri kanan, 19 menteri dan timbalan menteri. Kita dapat lebih daripada apa yang layak, kita pembangkang dulu, jadi tak boleh tamak,” kata ahli Parlimen Umno itu kepada Bernama selepas menjadi tetamu program Ruang Bicara Bernama TV malam tadi.Annuar, ahli Parlimen Ketereh, mempersoalkan hala tuju Umno jika parti itu yang kalah teruk dalam Pilihan Raya Umum ke-14 lepas, meneruskan keputusan untuk tidak menyokong kerajaan PN.“Kita (Umno) ini hendak pergi ke mana? Suruh keluar dari kerajaan tetapi tidak bagi tahu hendak pergi ke mana. Kita ada 38 kerusi Parlimen sahaja, kalau hendak bentuk kerajaan kena ada 110, lagi 90 kerusi hendak ambil dari mana. Saya tak mahu sokong Anwar Ibrahim dan DAP.“Ada kekeliruan dalam pendirian Umno berhubung soal kerjasama parti Melayu itu dengan kerajaan PN,” katanya yang mencadangkan agar Umno perlu duduk semeja bagi membincangkan hala tuju parti itu.Annuar berkata adalah tidak wajar jika menteri-menteri parti itu menarik diri daripada tanggungjawab yang besar dalam membantu rakyat menghadapi pandemik Covid-19 yang masih merunsingkan.Sebagai contoh, Menteri Kesihatan Dr Adham Baba bertanggunjawab dalam soal kesihatan dan Menteri Kanan Luar Negeri Hishammuddin Hussein yang menjaga soal keselamatan dan Covid-19 secara keseluruhannya.“Katakanlah Khairy Jamaluddin (Menteri Sains, Teknologi dan Inovasi) yang menjaga Program Imunisasi Covid-19 Kebangsaan (PICK) tengah sibuk dengan vaksinasi. Tiba-tiba keluar kerajaan. Macam itu ke tanggungjawab kita?” katanya sambil mempersoalkan sikap segelintir pemimpin Umno yang tidak bersyukur dengan kepercayaan dan tanggungjawab yang diberikan oleh kerajaan PN kepada parti tersebut.“Saya tidak mahu anak cucu saya menyumpah esok, katakan sesuatu terjadi pada negara dengan perbuatan kita, tiba-tiba orang kata ini berlaku kerana Umno lari daripada tanggungjawab. Tak boleh,” katanya.Mengimbas kembali penubuhan PN, beliau berkata Barisan Nasional berikrar menyokong kerajaan PN tanpa menjadi ahlinya dan yang lebih unik ialah Umno membuat ketetapan sokongan itu berdasarkan sokongan ahli-ahli Parlimennya.“Sebab itu waktu menyokong kerajaan ini, ia tidak dibawa ke Majlis Tertinggi Umno. Ia dibuat daripada ahli-ahli Parlimen Umno yang bertemu, menandatangani akuan bersumpah (SD) dan sokongan atas ahli-ahli Parlimen itu sendiri. Ini sesuatu yang tidak pernah berlaku dalam negara kita,” katanya.Annuar berkata sewaktu membentuk kerajaan PN, ia untuk menyelamatkan negara daripada kegagalan kerajaan yang terdahulu setelah berlaku pepecahan disebabkan krisis dalaman disusuli dengan perletakan jawatan perdana menteri dan wujud ketidakstabilan politik negara.“Untuk menyelamatkan keadaan dan memastikan negara dapat diuruskan dengan cara yang lebih teratur dan baik, maka berlaku satu gabungan politik dan ditakdirkan Allah SWT, gabungan ini belum pernah disaksikan dalam sejarah negara di mana parti-parti yang telah pecah seperti Bersatu, Umno , PAS dan parti politik lain membentuk kerajaan tetapi dengan majoriti yang teramat tipis,” katanya.Kontroversi kedudukan Umno dalam PN timbul kembali apabila Presiden Umno Ahmad Zahid Hamidi mengumum pendirian Majlis Tertinggi UMNO untuk menarik balik sokongan terhadap kerajaan PN dan Muhyiddin Yassin sebagai perdana menteri Selasa lepas.


Kerajaan teliti hukuman gantian bagi mati mandatori

Kerajaan sedang melaksanakan inisiatif untuk meneliti dan mengkaji semula cadangan serta pandangan yang telah dikemukakan sebelum ini berkaitan hukuman gantian terhadap hukuman mati mandatori.
Timbalan Menteri di Jabatan Perdana Menteri (Undang-Undang dan Reformasi Institusi) Ramkarpal Singh berkata ini termasuk syor jawatankuasa khas yang dipengerusikan oleh bekas ketua hakim negara Richard Malanjum, sesi libat urus agensi kerajaan berkaitan serta pihak organisasi masyarakat sivil (CSO) dan badan bukan kerajaan (NGO).
Beliau berkata cadangan hukuman gantian terhadap hukuman mati mandatori yang sedang diteliti hendaklah mengambil kira kedudukan semua pihak yang terlibat demi memastikan keadilan dapat ditegakkan serta kedaulatan undang- undang (rule of law) sentiasa diberi keutamaan.
“Proses ini perlu menitikberatkan aspek perundangan, oleh itu pindaan undang-undang yang berkaitan akan dimuktamadkan dengan segera memandangkan pindaan-pindaan ini dijadualkan untuk dibentang di Dewan Rakyat pada persidangan yang akan datang”, katanya dalam kenyataan, hari ini.
Presiden Majlis Peguam Malaysia, Karen Cheah semasa Majlis Pembukaan Tahun Perundangan 2023 telah menggesa kerajaan mengambil langkah sewajarnya supaya kira-kira 1,327  banduan hukuman mati dikecualikan daripada hukuman  tersebut selepas hukuman mati mandatori bagi pelbagai kesalahan dimansuhkan.
Ramkarpal berkata sebelum ini, sebanyak tujuh rang undang-undang (RUU) berkaitan pindaan akta pelaksanaan hukuman gantian terhadap hukuman mati mandatori telah dibentangkan oleh bekas menteri di Jabatan Perdana Menteri (Parlimen dan Undang- Undang) di Dewan Rakyat pada 6 Oktober tahun lalu.
Beliau berkata sebarang pindaan perlu dibentangkan semula pada sidang Parlimen yang akan datang berikutan pembubaran Parlimen pada 10 Oktober 2022.
“Kerajaan Perpaduan sentiasa komited terhadap pemansuhan hukuman mati mandatori dan yakin penyelesaian yang terbaik akan dilaksanakan terhadap 1,327 banduan hukuman mati demi memastikan kepentingan semua pihak akan diambil kira,” katanya.


Anak kami berisiko ketagih nikotin jika dikeluarkan dari Akta Racun, kata ibu bapa

Anak lelaki Rudziah berusia 16 tahun ketika dia membeli vape pertamanya selepas terpengaruh dengan video membuat kepulan asap di YouTube, menyebabkannya nekad untuk mencubanya sendiri.
Kini, anaknya Akmal berusia 19 tahun dan masih menghabiskan masa berjam-jam lamanya setiap hari untuk meniru aksi orang menghisap rokok elektronik itu di media sosial.
"Dulu dia kemaruk main PUBG (permainan video).
"Sekarang kemaruk buat asap vape pula," katanya kepada MalaysiaNow.
Rudziah, 48, seorang pengusaha salon rambut di Kota Warisan, Selangor memberitahu anak lelakinya itu bermula dengan menghisap vape berperisa tembikai dan mangga tropika dengan kadar 2% nikotin yang dibelinya secara dalam talian atau di kedai-kedai berdekatan rumahnya.
Selepas tamat persekolahan, anaknya kini menghisap vape menggunakan peranti rokok elektronik yang mengandungi sehingga 12.5% nikotin yang dibeli melalui rakan baiknya.
"Saya ada dengar kawan-kawan beritahu jumlah itu sangat tinggi dan melepasi had undang-undang kerajaan."
Rudziah merupakan salah seorang daripada ramai ibu bapa di seluruh negara yang bimbang tentang bagaimana vape secara senyap-senyap mendapat populariti dalam kalangan orang muda termasuk kanak-kanak dan remaja bersekolah.
Minggu lalu, Kementerian Kesihatan (KKM) mengesahkan nikotin yang menjadi bahan utama untuk produk vape dikeluarkan dari senarai bahan kawalan di bawah Akta Racun.
Langkah itu sekali gus memberi ruang kepada kerajaan untuk mencukai produk vape seperti diumumkan dalam Belanjawan 2023.
Susulan itu, banyak pakar dan kumpulan kesihatan awam mengecam keputusan tersebut menyifatkan ia adalah "langkah regresif luar biasa” yang menimbulkan persoalan mengenai komitmen Putrajaya terhadap kesihatan rakyat.
Seorang bapa dari Setapak, Kuala Lumpur mahu dikenali sebagai Muhammad Shahrudin turut meluahkan kebimbangannya terhadap perkembangan terbaru itu.
Dua orang anaknya yang paling tua mula menghisap vape pada usia 17 dan 19 tahun bermula tahun lalu mula mendapat peranti rokok elektronik itu dengan sangat mudah daripada kedai-kedai berdekatan di apartmen mereka.
Katanya, sepanjang pemerhatiannya tiada siapa pun yang ambil berat tentang pembelian vape dan bahan nikotin melibatkan individu bawah umur kerana ianya bukan bahan tembakau.
"Anak perempuan saya selalu tunjuk rokok vape dia bertukar warna, yang lain ada menukar ikon di skrin, ada yang import dari luar negara.
"Ini dah betul-betul satu epidemik untuk anak-anak remaja kita.
"Kenapa keluarkan dari akta racun? Makin tak bersalah lah mereka lepas ni," katanya ketika dihubungi MalaysiaNow sambil menambah anak perempuannya menghidap penyakit asma selepas setahun menggunakan vape.
Sejak beberapa tahun lalu, pakar-pakar kesihatan awam mula memberi amaran tentang risiko dan bahaya vape yang boleh memudaratkan kesihatan meskipun korban terbanyak setiap tahun disebabkan aktiviti merokok.
Dalam pada itu, Sharifah Maya seorang doktor perubatan dan ibu kepada tiga orang anak pula berkata profesion perubatan sudah bertahun lamanya dimanipulasi dan dikawal oleh industri tembakau.
Kini dengan usaha mengeluarkan nikotin daripada akta racun, bukan sahaja mendedahkan rakyat kepada bahaya tetapi juga menambah beban kepada sektor kesihatan awam.
"Perlu diingatkan otak kanak-kanak dan orang dewasa disambungkan dengan sangat berbeza.
"Ini menjadikan mereka ketagih nikotin lebih cepat berbanding golongan dewasa.
"Dengan mengeluarkan nikotin dari akta racun ini, membawa negara kepada satu kebimbangan besar," katanya kepada MalaysiaNow.
Menurut Maya, anak bongsunya yang berusia 15 tahun sudah beberapa kali memberitahu hasratnya secara terbuka mahu mencuba vape selepas melihat abang dan orang sekelilingnya menggunakan rokok elektronik itu.
Sebelum ini, dia dan suami banyak memberi nasihat dan kadangkala "ugutan" bahawa pihak berkuasa akan mengenakan tindakan kepadanya jika menggunakan vape pada usia muda.
"Jika pengecualian nikotin diteruskan, apa lagi yang dia nak takutkan?
"Undang-undang sendiri berikan dia lampu hijau untuk vape."
Katanya, beberapa kajian dan laporan antarabangsa sudah menyebutkan terdapat risiko beribu-ribu kanak-kanak akan menjadi ketagih kepada nikotin kerana mahu "memuaskan diri".
"Kita dah tahu perkara ini akan datang jika usaha ini diteruskan tapi kita buat tak endah.
"Ramalannya dah jelas. Jadi (kerajaan) kena fikirkan sekali lagi."


Kekuatan luar biasa

Berpuasa bukan satu perkara yang senang.Sebagai seorang bukan Islam yang cuba berpuasa, amalan agama ini adalah satu cabaran besar.Bagi seorang bukan Islam, menahan diri daripada minum sebarang minuman selama 14 jam memerlukan tekad setinggi bukit.Ia memerlukan satu keputusan yang nekad.Ia memerlukan satu kepercayaan yang teramat tinggi bahawa diri dapat menahan dahaga sehingga matahari terbenam.Ia memerlukan satu keyakinan bahawa waktu Maghrib akan tiba jua meskipun apa yang berlaku.Bayangkan mereka yang terpaksa bekerja di bawah panas terik seperti petani atau kerja yang memerlukan tenaga banyak seperti nelayan, namun tetap meneruskan puasa mereka.Bayangkan juga mereka yang kerja di dalam bilik pejabat yang penuh dengan dugaan dan pelawaan untuk menamatkan puasa pada bila-bila masa.Yang lebih hebat ialah mereka yang tua dan uzur, akan tetapi tetap berpuasa.Keputusan mereka tetap untuk meneruskan puasa walau apa pun berlaku.Bukan sehari tapi sebulan walau apa pun berlaku.Bagaimana mereka melakukannya?Tidak terbayang betapa kuatnya iman mereka untuk terus berpuasa.Tidak terukur betapa eratnya mereka memegang keputusan untuk terus berpuasa sehingga matahari menghilangkan diri.Bagi mereka yang biasa berpuasa, berpuasa itu mudah dan tiada apa yang luar biasa.Tapi bagi bukan Islam seperti penulis yang cuba berpuasa, apa yang dicapai itu bukan satu kekuatan yang biasa.Ini satu kekuatan yang luar biasa.Jangan pandang remeh akan kekuatan ini.Jika kekuatan ini dapat diaplikasikan di segenap kehidupan, sudah pasti segalanya di dunia menjadi mudah.Tiada cabaran yang dapat menyusahkannya kerana ia sudah dilatih untuk beristiqamah sehingga saat terakhir, dan ia dididik supaya yakin bahawa saat terakhir untuk berjaya akan tiba jua.Ungkapan putus asa tiada di dalam kamusnya.Memang hebat orang yang dapat berpuasa sebulan!Tabik hormat.


Mohon surat operasi perniagaan daripada Miti, kata MKN

Kesemua surat kebenaran bagi sektor-sektor ekonomi perlu yang dibenarkan sepanjang sekatan pergerakan penuh dari 1 hingga 14 Jun akan dikeluarkan oleh kementerian perdagangan antarabangsa dan industri (Miti), kata Majlis Keselamatan Negara (MKN).“Syarikat-syarikat yang sudah tersedia berdaftar di CIMS 3.0 tidak perlu mendaftar semula dan boleh terus memuat turun surat kebenaran beroperasi bermula jam 8.00 malam, 31 Mei 2021,” kata MKN dalam satu kenyataan hari ini.“Bagi syarikat dalam sektor-sektor tersebut yang masih belum mendaftar, boleh membuat pendaftaran bermula 8.00 pagi, 1 Jun 2021.”Menurut MKN, sektor-sektor ekonomi seperti di bawah boleh mengakses portal CIMS 3.0 untuk mendapatkan surat kelulusan beroperasi sekiranya belum menerima kelulusan untuk beroperasi mulai 1 Jun 2021, melalui pautan notification.miti.gov.my:i. Pembuatan dan perkhidmatannya yang berkaitan (manufacturing-relatedservice – MRS);ii. Perdagangan pengedaran termasuk pemborongan, peruncitan danpengedaran;iii. Makanan dan minuman termasuk untuk haiwan;iv. Penjagaan kesihatan dan perubatan termasuk penokok diet, penjagaan danklinik haiwan serta perkhidmatan veterinar;v. Komunikasi termasuk media, telekomunikasi dan internet, pos dan kurier sertapenyiaran (bagi tujuan penyampaian maklumat, berita dan seumpamanyasahaja);vi. E-dagang dan teknologi maklumat;vii. Pengeluaran, penyulingan, penyimpanan, pembekalan serta pengagihanbahan api dan pelincir; danviii. Pembinaan, penyelenggaraan dan pembaikan kritikalMKN berkata, dengan perkembangan terbaru ini, pergerakan pekerja bagi sektor-sektor tersebut boleh menggunakan surat CIMS 3.0 daripada Miti; dan surat pengesahan lantikan daripada majikan atau pas pekerja.


Suntikan vaksin harian rekod 6.8 juta dos setakat semalam

Sebanyak 6,823,104 dos vaksin telah diberikan di negara ini setakat semalam di bawah Program Imunisasi Covid-19 Kebangsaan (PICK), kata Menteri Kesihatan Dr Adham Baba hari ini.Dr Adham menerusi perkongsian di Twitter berkata jumlah penerima dos pertama ialah 4,924,334 orang dan daripada jumlah itu, 1,898,770 orang menerima dos kedua, sekali gus melengkapkan vaksinasi mereka.Sementara itu, lima negeri yang mencatatkan penerimaan kedua-dua dos tertinggi ialah Selangor dengan 251,260 orang, diikuti Johor (199,873), Sarawak (195,607), Perak (173,389) dan Kuala Lumpur (163,987).Mengenai vaksinasi harian PICK, beliau berkata sebanyak 268,604 dos diberikan semalam berbanding 252,773 dos pada hari sebelumnya.Menurut Dr Adham daripada jumlah itu, 175,201 merupakan penerima dos pertama manakala 93,403 adalah dos kedua.


AS kutuk tindakan Korea Utara lancar peluru berpandu

Amerika Syarikat (AS)  pada Rabu "mengutuk” sekeras-kerasnya tindakan Korea Utara melancarkan peluru berpandu balistik antara benua (ICBM) beberapa jam sebelum pemimpin Korea Selatan dan Jepun bertemu pada sidang kemuncak di Tokyo.
"Walaupun penilaian Indopacom AS menunjukkan pelancaran itu tidak menimbulkan ancaman kepada anggota AS atau wilayah atau ke atas sekutu kami, pelancaran ini menimbulkan ketegangan dan menjejaskan kestabilan keselamatan di rantau ini," lapor Agensi Anadolu memetik kenyataan jurucakap Majlis Keselamatan Negara Rumah Putih Adrienne Watson.
"Ia hanya menunjukkan bahawa DPRK (Republik Rakyat Demokratik Korea) terus mengutamakan senjata pemusnah besar-besaran dan program peluru berpandu balistik yang menyalahi undang-undang berbanding kesejahteraan rakyatnya," menurut kenyataan itu.
Sambil mendesak "semua negara" supaya mengutuk pelanggaran oleh Korea Utara itu beliau berkata: "Pasukan keselamatan AS sedang berkoordinasi rapat dengan sekutu dan rakan kongsi kami."
Beliau berkata AS akan mengambil "semua langkah perlu" bagi memastikan keselamatan tanah air Amerika, Korea Selatan dan sekutu Jepun.
Korea Utara sebelum ini mengesahkan telah melancarkan dua peluru berpandu darat ke darat.
Satu dilancarkan pada Selasa di kawasan sekitar Daerah Jangyon di wilayah Hwanghae Selatan.
Pelancaran terbaharu itu berlaku sehari selepas AS dan Korea Selatan memulakan latihan Freedom Shield, yang bermula pada Isnin dan berlangsung sekurang-kurangnya 10 hari.
Tindakan Korea Utara itu juga dibuat beberapa jam sebelum Presiden Korea Selatan Yoon Suk Yeol berlepas ke Tokyo untuk bertemu Perdana Menteri Jepun Fumio Kishida dalam lawatan pertama presiden Korea Selatan dalam tempoh 12 tahun.


Naungan diraja atau setinggan di Johor?

Di tengah-tengah kesibukan bandar Pasir Gudang, terdapat satu penempatan setinggan yang makin sempit dan padat dengan penduduk, satu keadaan yang membimbangkan buat penduduk asal di situ.Bukan sahaja padat, isu keselamatan di setinggan Kampung Pasir Putih juga perlu dipersoal.Keadaan rumah yang dibina dalam jarak yang dekat dan berhimpit menyukarkan laluan air mengalir turun ke sungai setiap kali hujan lebat melanda mengakibatkan banjir kilat sering berlaku.Malah, hampir di setiap lorong rumah mempunyai jeti kayu yang kian reput dan tidak selamat untuk dilalui.Lorong sempit membahagikan deretan rumah di penempatan setinggan di Kampung Pasir Putih.Struktur tanah atas rumah-rumah yang dibina juga mendap akibat tambakan tanah yang dibuat serta projek renovasi rumah yang dijalankan sedikit sebanyak mengubah struktur tanah di situ.Perkembangan ini merisaukan dengan segelintir penduduk asal kampung itu menyifatkan penghuni setinggan sebagai terlalu selesa dan berdegil untuk menyelesaikan isu mereka yang sudah berlarutan sejak enam dekad lalu.Seorang penduduk asal di kampung itu memberitahu, pembiakan setinggan disebabkan sikap pemilik-pemilik rumah laut yang menambak tanah sendiri di pesisir laut dan membina rumah tanpa kebenaran kerajaan tempatan.Lama kelamaan, kegiatan itu semakin berleluasa dan tidak terkawal.“Adakah sengaja tak nak pindah kerana duduk secara percuma dan terlalu selesa berada di dalam rumah setinggan?“Atau mereka sebenarnya terpaksa duduk di sini sebab tak mampu nak beli rumah atau isu kewangan? Banyak isu yang berlarutan di kawasan setinggan ini,” katanya kepada MalaysiaNow dengan syarat tidak dinamakan.Kampung Pasir Putih merupakan antara tiga kampung utama yang dibangunkan di situ sejak tahun 1920.Sekumpulan lelaki duduk di sebuah warung kopi di Kampung Pasir Putih.Kini, hanya kampung tersebut yang masih kekal.Terletak kurang 10 minit daripada Pelabuhan Pasir Gudang, kampung berkenaan juga didiami oleh nelayan dan buruh-buruh kilang berdekatan.Menurut sumber itu lagi, penghuni setinggan menjadi berani kerana dilihat tiada tindakan yang diambil ke atas mereka.Sehingga satu tahap, katanya, mereka menambak tanah dan membina lebih unit-unit setinggan untuk dijual kepada nelayan dan buruh kilang yang berminat.Ini menyebabkan penempatan setinggan tidak lagi terkawal dan penduduk tempatan semakin tidak selesa.“Jika penempatan setinggan ini berkurangan, kampung menjadi lebih cantik dan kemas.“Terutama sekali di saat-saat pandemik begini. Duduk secara berdekatan dan berhimpit boleh menularkan wabak dengan lebih cepat,” katanya.Bukan itu sahaja, kawasan tersebut juga mempunyai sebuah restoran makanan laut yang sangat dikenali.Hampir setiap hari, restoran tersebut dikunjungi pelanggan dari seluruh negara termasuk pelanggan dari kalangan orang ternama dan kerabat diraja.Lokasi restoran tersebut berada di tengah-tengah kawasan setinggan kampung tersebut.‘Jangan kacau kampung kami’Sementara itu, dalam satu tinjauan MalaysiaNow pada suatu petang di kampung berkenaan mendapati suasana kampung tersebut benar-benar sempit dan kotor.Terdapat juga beberapa projek mendirikan rumah sedang dijalankan, mengiyakan kata-kata sumber tadi.Di sebuah kedai runcit, sekumpulan penduduk sedang berehat selepas menangkap hasil laut, mereka menyebut “jangan kacau kampung kami” berulang-ulang kali setiap kali ditanya mengenai kawasan setinggan tersebut.Seorang nelayan duduk sambil menjahit pukatnya di Kampung Pasir Putih.Meskipun tidak marah, mereka seolah-oleh memberi amaran bahawa mereka sudah pun menjadi sebahagian daripada kawasan itu secara sah ataupun tidak.Malah, mereka turut mendakwa kampung itu sebagai kampung “anak angkat Sultan Johor”.Selepas diminta penjelasan lanjut, mereka mengatakan ramai penduduk setinggan di situ berketurunan Bugis, merujuk kepada salasilah keturunan kerabat diraja Johor.Atas sebab itu, mereka percaya, setinggan di Kampung Pasir Putih mendapat lindungan istana Johor.“Kampung ni sultan pun sayang. Dulu, selalu kembara mahkota, Tuanku turun ke sini. Tak ada apa masalahlah,” kata salah seorang daripada mereka kepada MalaysiaNow.MalaysiaNow difahamkan, kampung tersebut sangat kuat memainkan sentimen keturunan Bugis sebagai salah satu cara untuk mengelakkan mereka dan keluarga daripada dihalau.“Mereka ni suka bodek guna sentimen Bugis. Sebab takut mereka dihalau.“Sebab mereka sedar diri, mereka ni kebanyakan bukan warganegara Malaysia, hampir semua datang dari negara seberang,” kata seorang lagi penduduk setempat ketika ditemui di sebuah masjid berhampiran.Katanya, beberapa isu berbangkit pernah dirujuk orang ramai kepada ketua kampung dan kerajaan negeri, tetapi masih tidak nampak perubahan ketara dalam menangani masalah penempatan setinggan.Ahli keluarga sedang menyediakan hantaran perkahwinan salah seorang anak saudara mereka sambil ditemani anak kecil di Kampung Pasir Putih.“Isu sekarang, bukan sebab kita tak suka orang setinggan. Bukan. Kita faham, memang betul ada yang susah. Miskin betul. Tapi, ada juga duduk setinggan, beli rumah taman dua tiga buah di Masai. Macam mana tu?“Jadi, kerajaan tempatan kena adil. Pastikan yang betul-betul layak dapat tanah kurnia.“Sebab, kalau biar macam tu, memang sedap lah mereka duduk, satu sen cukai pintu tak bayar, sampah tetap majlis kutip, tapi tak bayar apa. Tak adil.”Tunggu masa sahaja untuk diusir keluarDalam pada itu, MalaysiaNow dimaklumkan, usaha membodek istana dengan sentimen Bugis mungkin tidak berkesan kerana dikatakan satu projek membangunkan pusat percutian bersebelahan dengan kampung itu dalam proses perbincangan.Seorang sumber turut memberitahu, projek membangunkan resort peranginan itu sudah hampir memulakan pembinaan tetapi dihentikan sementara kerana mendapat tentangan daripada Dr Mahathir Mohamad ketika menjadi perdana menteri selepas Pilihan Raya Umum ke-14.“Dulu pernah ada isu, mereka (kerajaan negeri) nak ambil semua tanah tepi laut tu. Sebelah kampung itu ada Puteri Resort, kelab golf dan tanah lot banglo tetapi terbiar. Mereka nak bangunkan di bawah Forest City.“Tetapi disebabkan Pakatan Harapan (PH) menang, Mahathir bangkang. Forest City nak labur di situ, nak buat pusat peranginan dengan taman tema sekali.“Saya sudah lihat sendiri blueprint projek tersebut di Subang Jaya. Mereka dah iklankan sekali, siapa nak beli di situ,” katanya kepada MalaysiaNow.Katanya, perkara itu mengejutkan kerana dia pasti penduduk-penduduk setinggan di situ tidak mengetahui mengenai hal tersebut.“Silap haribulan, mereka kata kampung tersebut ada lindungan istana, kau pula yang kena tendang keluar.”MalaysiaNow sudah menghubungi ketua kampung Pasir Putih untuk mendapatkan penjelasan lanjut.Bagaimanapun, beliau enggan memberikan maklum balas dan ulasan.


Shamsul Anuar sedia lepaskan jawatan menteri sekiranya diarahkan Umno

Ahli Majlis Kerja Tertinggi (MKT) Umno Shamsul Annuar Nasarah bersedia melepaskan jawatan dalam kerajaan hari ini selepas parti Melayu itu tekad memutuskan hubungan dengan Perikatan Nasional (PN) pada pilihan raya akan datang.Menteri tenaga dan sumber asli itu berkata, sebagai pemimpin dalam Umno, beliau akan melaksanakan segala keputusan yang diarahkan pimpinan utama parti itu.“Untuk pastikan Umno tetap dengan pendirian, untuk kembali pulih dan berada di kedudukan asal dalam negara ini.“Dah tentu sebagai pemimpin saya akur dengan apa jua keputusan yang dibuat oleh parti,” katanya ketika ditemui media di Perhimpunan Agung Umno, di Kuala Lumpur hari ini.Usul peletakan jawatan yang dipegang oleh Umno dalam Kabinet Perikatan Nasional (PN) dan syarikat berkaitan kerajaan (GLC) diluluskan dalam mesyuarat Majlis Kerja Tertinggi (MKT) parti hari ini selepas dicadangkan oleh Pengerusi Jemaah Penasihat Umno Tengku Razaleigh Hamzah.Razaleigh berkata peletakan jawatan menteri-menteri Umno dari Kabinet akan memberikan mesej kepada Perdana Menteri Muhyiddin Yassin yang beliau tidak lagi memiliki majoriti untuk menjadi kerajaan.Menurutnya, barisan menteri, timbalan menteri, pengerusi GLC Umno lantikan PN harus meletakkan jawatan kerana parti itu sudah tidak ada kaitan lagi dengan PN.MKT Umno akan mendapatkan sokongan perwakilan pada PAU kali berhubung keputusan pada Februari untuk memutuskan hubungan dengan Bersatu, kempen yang diterajui Presiden Ahmad Zahid Hamidi, bekas presiden Najib Razak dan sekumpulan pemimpin Umno.Terdahulu, dilaporkan sebanyak 147 bahagian sebelum ini sudah mengemukakan cadangan tersebut dalam mesyuarat perwakilan.


Sorry.


Pesta jutaan ringgit, champagne dan artis Hollywood hasil wang rompakan 1MDB

Dunia digemparkan lagi. Butir-butir bagaimana dana kepunyaan rakyat Malaysia dari 1MDB dibelanjakan membuat ramai orang menggeleng kepala sambil bertanya bagaimana ini semua boleh berlaku.Berjuta dolar Amerika didakwa ditabur apabila menganjurkan pesta makan dan minuman alkohol mahal, membayar bintang Hollywood dan selebriti menghadirinya, dan membayar rasuah kepada pemimpin-pemimpin negara, termasuk kakitangan bank pelaburan Goldman Sachs yang dilantik oleh 1MDB.Imej integriti dan kecekapan Malaysia merudum apabila berita ini dilaporkan oleh media massa dari seluruh dunia.Di hari pertama perbicaraan kes “rompakan berbilion dari dana kerajaan Malaysia,” Brent Wible, pendakwa dari Jabatan Keadilan Amerika, berkata skandal ini bermula apabila kira-kira AS$4.5 bilion (RM18.5 bilion) daripada anggaran AS$6.5 bilion (hampir RM27 bilion) bon terbitan 1MDB yang dilakukan Goldman Sachs tiga kali di antara 2009 dan 2014, lapor The Guardian pada 14 Februari lalu.Secara ringkas, kes ini melibatkan konspirasi dua kakitangan Goldman Sachs, Timothy Leissner dan Roger Ng, serta dalang Jho Taek Low atau Jho Low. Ng dan Jho Low adalah rakyat Malaysia.Pihak pendakwa berkata ketiga lelaki tersebut telah merancang untuk membayar rasuah AS$1 bilion (lebih RM4 bilion) kepada pegawai-pegawai tinggi Malaysia dan lain negara supaya Goldman Sachs boleh menganjurkan AS$6.5 bilion terbitan bon 1MDB untuk membiayai projek-projek berfaedah bagi rakyat Malaysia, lapor New York Times pada 13 Februari 2022.Tetapi, sebilangan besar wang didakwa diseleweng ke poket Jho Low, Leissner, Ng dan seorang pemimpin Malaysia. Wang rompakan 1MDB juga digunakan untuk membeli hotel butik di Beverly Hills, beberapa bangunan apartmen, beberapa lukisan (Claude Monet, Andy Warhol, Jean-Michel Basquiat dan Picasso), kapal layar mega (benilai lebih RM1 bilion), jet peribadi, hadiah sebuah piano akrilik telus (bernilai RM4 juta) untuk supermodel Miranda Kerr, dan saham dalam syarikat portfolio EMI Music Publishing, tambah New York Times dan BBC News pada 2 Julai 2020.Pihak juri telah ditunjuk invois berjumlah hampir AS$3.6 juta (RM15 juta) dari pesta di Las Vegas yang dianjurkan oleh Jho Low, di mana AS$100,000 (RM410,000) adalah untuk 65 botol Cristal Champagne serta AS$38,955 (hampir RM160,000) sebagai tip perkhidmatan, lapor Bloomberg pada 16 Februari 2022.Angka-angka ini didedah oleh Alex Cohen, ketua pegawai kewangan syarikat hiburan dan pemasaran Strategic Group yang menganjur beberapa majlis pesta untuk Jho Low di perbicaraan itu. Tambahnya lagi, majlis-majlis pesta untuk Jho Low itu mewakili 25% keuntungan syarikat pada 2012.Anggota juri juga dapat melihat bayaran-bayaran perkhidmatan untuk selebriti Amerika hadir di pesta-pesta Jho Low: Leonardo DiCaprio: AS$250,000 (lebih RM1 juta), Paris Hilton: AS$100,000 (RM410,000); Megan Fox: AS$250,000 (lebih RM1 juta); Kim Kardashian: AS$50,000 (RM205,000).Bloomberg melaporkan suasana di pesta Jho Low adalah “seperti tiada hari esok”.Cohen turut menamakan artis Sean “Diddy” Combs, Jamie Foxx dan Fergie anggota The Black Eyed Peas yang hadir di pesta-pesta tersebut selaku para jemputan atau penghibur. Dalam satu acara, syarikatnya dibayar AS$5,000 (lebih RM20,000) untuk mendapat wanita yang boleh meriuhkan suasana pesta.Pendakwaan ini berlaku di Amerika kerana negara tersebut mempunyai Akta Amalan Rasuah Asing (FCPA) yang melarang syarikat dan rakyatnya, serta bukan negarawan melakukan rasuah dan pengubahan wang haram melalui sistem kewangannya.Nampaknya Jabatan Keadilan Amerika lebih pantas dan serius dalam membasmi gejala rasuah berbanding Malaysia. Lihat sahaja mereka yang telah dijatuh hukum dan didakwa di mahkamahnya.Ng dituduh melanggar FCPA dengan memberi rasuah pegawai-pegawai di luar negara, memintas kawalan perakaunan, dan pengubahan wang haram, lapor Hadi Azmi di South China Morning Post pada 18 Febuari 2022.Jho Low, yang turut didakwa bersama Ng sejak 2018 masih belum ditangkap oleh pihak berkuasa Amerika dan Malaysia. Pihak Malaysia berkata dia dilihat di China, tetapi Beijing menafikannya.Selaku bekas ketua pelaburan perbankan di Goldman Sachs Malaysia, Ng tidak mengaku salah. Di dalam afidavit setebal 126 muka surat (kenyataan bertulis mengesahkan secara bersumpah untuk digunakan sebagai bukti di mahkamah), peguambela Ng berkata kliennya dijadikan kambing hitam di dalam skandal kewangan terbesar dalam sejarah Wall Street.Jika Ng, 49 tahun, didapati bersalah atas tuduhan menerima AS$35 juta (RM146 juta) rasuah dalam peranannya membantu menyeleweng dana 1MDB, dia boleh dipenjara selama 20 tahun dan lima tahun bagi setiap dua tuduhan rasuah.Bagi Leissner, bekas majikan Ng dan pengerusi Goldman di Asia Tenggara, dia telah mengaku salah pada 2018 di mahkamah Amerika atas tuduhan konspirasi pengubahan wang haram dan melanggar FCPA.Dia mengaku memberi rasuah kepada pegawai-pegawai Malaysia dan Emiriah Arab Bersatu untuk melicinkan urusan penjualan bon oleh Goldman Sachs.Mahkamah Amerika telah mengarah Leissner membayar denda AS$44 juta (lebih RM180 juta) serta jaminan akan dipertimbangkan hukuman ringan.Bagaimanapun, Leissner berkemungkinan dipenjara lebih dari 10 tahun apabila dijatuh hukum dalam tahun ini, lapor Bloomberg, 18 Februari 2022.Andrea Vella, bekas ketua bersama di Asia bagi pelaburan perbankan Goldman Sachs dikatakan oleh Leissner menyokong dan mengetahui peranan Jho Low selaku pembuat keputusan ke atas transaksi 1MDB.Bank pusat Amerika Federal Reserve telah mengharamkan Vella seumur hidup daripada bergiat dalam industri perbankan kerana peranannya dalam skandal 1MDB.Hanya Jho Low yang masih bebas dan diburu oleh agensi berkuasa Amerika dan Malaysia.Menurut pihak pendakwa Amerika, Jho Low dituduh mengambil peluang daripada hubungan kuat politik untuk mendapatkan perniagaan bagi 1MDB melalui bayaran rasuah bernilai ratusan juta dolar.Malahan, berbilion dolar telah melalui sistem kewangan Amerika bagi tujuan pengubahan wang haram.Jho Low digambarkan sebagai gemar mencampurkan urusan perniagaan dengan hiburan.Dia terkenal dengan temasya mewah dan rakan-rakan berprofil tinggi bersama kerabat diraja Arab dan selebriti ternama di Amerika, seperti penyanyi Britney Spears yang muncul keluar dari kek di sambutan hari jadinya di Las Vegas pada 2021.Perbicaraan di mahkamah persekutuan New York baru bermula dan dijangka berjalan selama enam minggu (mengapa di sini perbicaraan segera dan pantas tidak dilangsungkan?).Tentunya lebih banyak rahsia-rahsia akan terbongkar seperti siapa penerima rasuah daripada wang rompakan 1MDB.Jika anda hanya membaca berita dari suratkhabar dan menonton TV ketika kehangatan skandal 1MDB pada 2015, anda akan tertipu dengan kenyataan semuanya baik di negara ini.Wartawan dan editor Malaysia mengetahui laporan mengenai 1MDB mengundang bahaya dan risiko lesen perniagaan disekat, lapor BBC News pada 9 Ogos 2019.Tetapi kerajaan Barisan Nasional dahulu sudah berlalu.Oleh itu, untuk menjadi lebih prihatin berhubung skandal 1MDB ini, diharapkan para wartawan dan editor lebih berani bersuara, membongkar kejahatan yang merugikan rakyat.Rakyat Malaysia perlu mengambil iktibar daripada kenyataan Dr Mahathir Mohamad:“(Usaha Umno untuk menang di PRN Johor) mesti digagalkan kerana jika ia berkuasa semula, ini bererti negara akan dikawal dan diperintah oleh seorang kleptokrat (pemerintah menggunakan kuasanya untuk merampas sumber kekayaan negara) dari kluster mahkamah untuk terus merompak.”Khairuddin Othman adalah bekas wartawan Berita Harian.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pemilik tegaskan amal SOP, selepas Covid-19 dicatat di pusat beli-belah

Pusat beli-belah besar yang mencatatkan kes Covid-19 mungkin akan sepi kembali, empat bulan selepas membuka pintu mereka yang ditutup kerana Perintah Kawalan Pergerakan (PKP), kata salah seorang pemilik di Lembah Klang.Pemilik pusat beli-belah 1 Utama di Petaling Jaya, Teo Chiang Kok berkata wabak itu berjangkit walaupun mereka sudah mengamalkan prosedur operasi standard (SOP) untuk mengekang penularannya.“Semua orang memakai pelitup muka dan mengamalkan penjarakan sosial, kata Teo yang turut mengetuai Persatuan Pengurusan Kompleks Malaysia kepada MalaysiaNow.Semalam, pusat beli-belah Teo melaporkan seorang pekerja di kedai komputer positif Covid-19.Ini merupakan salah satu kes terpencil melanda pekerja pusat beli-belah ternama yang pemiliknya tidak membuang masa untuk menenangkan kegusaran orang ramai disebabkan peningkatan kes Covid-19 di selurruh negara.Semalam Kementerian Kesihatan mengumumkan 432 kes baru di seluruh negara, yang paling tinggi sejak Covid-19 dikesan di Malaysia awal tahun ini.Selain 1 Utama, antara pusat beli-belah yang dilaporkan terdapat kes Covid-19 ialah Paradigm Mall, Nu Sentral, Sunway Pyramid dan KL Gateway Mall.Semakan MalaysiaNow di beberapa pusat beli-belah di Kuala Lumpur dan Petaling Jaya mendapati kebanyakannya tidak ramai orang tatkala berita pekerja pusat beli-belah terkena jangkitan tular di media sosial.Teo mengakui kehadiran pengunjung semakin menurun sejak kes Covid-19 di Malaysia kembali meningkat.“Kehadiran pengunjung meningkat sejak dua bulan lepas dan kebanyakan pusat beli-belah melaporkan sekitar 80% hingga 90% kehadiran,” katanya.Tetapi beliau berkata, orang ramai cuma mengambil pendekatan berjaga-jaga.“Kami harap dengan langkah berjaga-jaga yang sudah diambil, keyakinan akan dapat dikembalikan dan kami akan dapat kembali kehadiran pengunjung,” kata Teo.Mesej mengingatkan para pengunjung untuk mematuhi SOP di Suria KLCC. Gambar: BernamaRichard Chan yang syarikatnya menawarkan khidmat perundingan kepada pusat beli-belah besar di seluruh negara berkata, insiden Covid-19 di pusat beli-belah baru-baru ini merupakan kes terpencil.“Semuanya masih terkawal dan perniagaan berjalan seperti biasa akan tetapi dengan pengunjung berkurangan,” kata Chan dari RCMC Sdn Bhd kepada MalaysiaNow.Pemilik pusat beli-belah berkata, tiada jangkitan di bangunan mereka sejak enam bulan lepas.“Sanitasi penuh dengan pembasmian kuman dan pembersihan dilakukan di kawasan dilawati pesakit Covid-19 dilakukan mengikut garis panduan ditetapkan Kementerian Kesihatan dan kontak rapat dinasihatkan untuk kuarantin kendiri,” kata Persatuan Pengurusan Kompleks Malaysia semalam.Persatuan itu juga berkata kadangkala, sifat asimptomatik Covid-19 menyebabkan sukar untuk mencegah jangkitan baru tetapi menambah pusat beli-belah mengikut SOP dan langkah kebersihan.


Kerajaan pertimbang beri sijil pengecualian vaksin kepada penghidap alahan serius

Kerajaan sedang mempertimbang untuk memberikan sijil pengecualian bagi individu yang tidak dapat menerima vaksin Covid-19 disebabkan ‘immunocompromised’ atau alahan serius.Menteri Penyelaras Program Imunisasi Covid-19 Kebangsaan Khairy Jamaluddin berkata pemberian sijil tersebut adalah bagi menggantikan sijil vaksin digital yang akan diberikan kepada semua penerima vaksin dos kedua kelak.“Atas prinsip keadilan bagi mereka yang tidak boleh menerima vaksin, kita sedang fikir bagaimana kita boleh beri satu sijil pengecualian yang mereka ini tidak dapat diberi vaksin dan bukan kerana mereka memilih untuk tidak diberikan vaksin. Saya rasa kita perlu bersikap adil,” katanya kepada pemberita selepas melawat Pusat Vaksinasi Covid-19 Pusat Perubatan Universiti Malaya (PPUM) hari ini.Menurut Khairy, kerajaan masih memperhalusi isu pasport vaksin dan memberikan sijil digital vaksin melalui aplikasi MySejahtera kepada individu yang telah melengkapkan dua dos suntikan vaksin Covid-19.Beliau berkata melalui sistem berkenaan, ia akan memberikan maklumat kepada Pertubuhan Kesihatan Dunia (WHO) serta negara lain supaya dapat pengiktirafan dan boleh digunakan sebagai bukti bahawa rakyat Malaysia telah mendapatkan vaksinasi.Sementara itu, Khairy berkata kerajaan sedang merangka strategi bagi golongan gelandangan, pelarian dan migran tanpa dokumen untuk terlibat dalam Program Imunisasi Covid-19 Kebangsaan.Katanya, satu mesyuarat akan diadakan bersama agensi Pertubuhan Bangsa-Bangsa Bersatu (PBB) pada minggu ini bagi membincangkan kaedah terbaik untuk golongan terbabit.“Mungkin saya juga akan ada mesyuarat koordinasi dengan Dewan Bandaraya Kuala Lumpur (DBKL) untuk golongan gelandangan,” katanya.Mengenai perkembangan vaksin Sinovac, Khairy berkata Bahagian Regulatori Farmasi Negara (NPRA) Kementerian Kesihatan Malaysia (KKM) sedang menjalankan ujian stabiliti terhadap vaksin keluaran China itu yang dijangka mengambil tempoh sebulan.“Kita hendak melihat tiada kecacatan kepada vaksin apabila dibotolkan di sini. Sekiranya persetujuan diberikan, kita dapat mengeluarkan vaksin pada bulan depan,” katanya.Malaysia menerima vaksin Covid-19 keluaran Sinovac dalam bentuk cecair untuk dibotolkan di negara ini pada 27 Februari lepas.Mengulas mengenai vaksin palsu yang dijual dalam talian, Khairy meminta semua pihak untuk melaporkan kepada KKM untuk tindakan lanjut.Sebelum ini, satu iklan palsu jualan vaksin Covid-19 Pfizer-BioNTech secara dalam talian tular di media sosial baru-baru ini.


Prasarana siasat kejadian video tular kakitangan pukul orang awam

Prasarana menjalankan siasatan serta-merta dan terperinci berhubung video tular di media sosial yang memaparkan seorang lelaki berpakaian seragam syarikat itu bertindak memukul orang awam di sebuah kedai serbaneka.Prasarana dalam kenyataan memaklumkan pihaknya belum mengenal pasti tarikh, masa dan lokasi kejadian terbabit.“(Prasarana) memandang serius dakwaan bahawa si pemukul adalah kakitangan Prasarana berdasarkan pakaian seragam yang dipakai dalam video berkenaan.“Dipercayai kejadian berlaku apabila mangsa ditangkap dan dituduh mengambil makanan tanpa membayar di kedai serbaneka berkenaan,” menurut kenyataan itu.Justeru Prasarana menyeru orang awam yang menyaksikan kejadian tersebut atau mempunyai maklumat supaya menghubungi talian 03-7885 2585 atau emel ke [email protected]Prasarana menegaskan tingkah laku si pemukul adalah bertentangan dengan kod etika kerja syarikat pengangkutan awam itu. “Dalam apa jua situasi, sekiranya memerlukan bantuan lanjut, ia sepatutnya dipanjangkan kepada pihak berkuasa,” menurut kenyataan itu.Prasarana juga memohon maaf atas kejadian itu dan memberi jaminan tindakan susulan yang bersesuaian akan diambil bagi memastikan perkara sama tidak berulang di masa hadapan.Hari ini, tular satu video di media sosial yang memaparkan seorang lelaki dipercayai staf Prasarana bertindak memukul seorang lelaki, dipercayai warga asing, dalam sebuah kedai serbaneka.


AS teliti bagaimana kebocoran dokumen sulit mampu ancam keselamatan negara

AS sedang meneliti bagaimana kebocoran dokumen sulit boleh menjejaskan keselamatan negara, kata Pentagon pada Ahad.
Pelanggaran itu – yang sedang disiasat oleh Jabatan Kehakiman – nampaknya termasuk penilaian dan laporan risikan rahsia menyentuh bukan sahaja mengenai Ukraine dan Rusia tetapi juga analisis yang sangat sensitif terhadap sekutu AS.
Ketika Jabatan Pertahanan masih meneliti kesahihan dokumen bergambar tersebut yang tersebar di media sosial, mereka "nampaknya mengandungi bahan sensitif dan sangat sulit," kata Timbalan Setiausaha Akhbar Pentagon, Sabrina Singh dalam satu kenyataan.
"Usaha antara agensi telah dibuat, tertumpu kepada penelitian terhadap kesan dokumen bergambar ini yang boleh memberi ancaman keselamatan kepada AS dan sekutu serta rakan kongsi kami," kata Singh.
Jabatan Kehakiman berkata pihaknya telah berhubung dengan Jabatan Pertahanan mengenai isu itu dan telah membuka kertas siasatan.
Berpuluh-puluh dokumen dan slaid yang bocor itu telah tersebar ke Twitter, Telegram, Discord dan beberapa laman web lain baru-baru ini, dan dokumen baharu terus muncul.
Beberapa pegawai AS memberitahu Washington Post bahawa beberapa dokumen nampaknya telah dimanipulasi tetapi kebanyakannya konsisten dengan laporan Kajian Perisikan Dunia CIA yang dikongsi di peringkat tinggi kepada Rumah Putih, Pentagon dan Jabatan Negara.
Penganalisis pertahanan berkata sebarang pelanggaran dokumen sulit dalaman AS akan merosakkan dan berpotensi menjejaskan imej negara itu.
Di samping itu, kebocoran itu akan memberi bukti bernilai kepada Moscow dengan menunjukkan betapa mendalamnya perisikan AS menembusi sebahagian daripada peralatan tentera Rusia, menurut media AS.
Dokumen lain termasuk maklumat jelas tentang perdebatan dalaman di kalangan kerajaan sekutu AS.
Antara dokumen itu, sebagai contoh, ialah perbincangan mengenai perbahasan Korea Selatan sama ada akan membekalkan AS meriam untuk digunakan di Ukraine, lapor The New York Times.


Macam suntikan biasa, tak perlu takut, kata penerima awal vaksin Covid-19

Tiada apa yang perlu ditakutkan dengan suntikan vaksin Covid-19 kerana suntikan itu macam suntikan biasa untuk kesejahteraan diri, kata seorang petugas Kementerian Kesihatan (KKM) yang menjadi antara individu awal menerima vaksin tersebut semalam.Clement Marai Francis yang menerima suntikan vaksin Pfizer-BioNTech selepas Perdana Menteri Muhyiddin Yassin di Pejabat Kesihatan Putrajaya, Presint 11 di sini,  juga berkata orang ramai perlu mengambil suntikan vaksin itu bagi membantu kerajaan mengekang penularan Covid-19.“Memang tidak rasa apa-apa ketika disuntik dan orang ramai jangan takut… saya ambil vaksin ini untuk pastikan keluarga selamat,” katanya yang sudah lapan tahun berkhidmat dengan KKM kepada pemberita selepas menerima suntikan itu.Clement, 36, yang bertugas sebagai pemandu di  Pejabat Kesihatan Putrajaya, berkata beliau bertuah kerana mendapat suntikan vaksin memandangkan tugasnya membawa pesakit Covid-19 amat berisiko.“Kalau sudah ada vaksin, sudah tidak rasa takut-takut untuk berinteraksi dengan keluarga apabila balik kerja,” katanya yang juga akan berusaha memastikan ahli keluarga serta rakan-rakannya mengambil vaksin Covid-19 bagi melindungi diri daripada pandemik itu.Selain Muhyiddin yang menerima suntikan vaksin Covid-19 bagi menandakan bermulanya Program Imunisasi Covid-19 Kebangsaan dan Clement, turut menerima suntikan semalam ialah Ketua Pengarah Kesihatan Dr Noor Hisham Abdullah dan tiga lagi petugas KKM.Tiga petugas KKM itu ialah Dr Tan Yee Ling, Khairul Asraf Mohd Yasin dan Sheilla Mellissa Sikin.Noor Hisham yang merupakan personaliti utama dalam peperangan untuk melandaikan pandemik Covid-19 di negara ini, berkata beliau tidak mengalami sebarang kesan sampingan selepas menerima suntikan tersebut.“Ini (Program Imunisasi Covid-19 Kebangsaan) merupakan titik permulaan penamatan jangkitan Covid-19 di negara ini… saya tidak rasa apa-apa selepas menerima suntikan vaksin ini,” katanya.Noor Hisham berkata KKM akan melakukan pemantauan terhadap semua yang menerima suntikan melalui aplikasi MySejahtera.“Kalau ada komplikasi ia akan terus dilaporkan (kepada KKM),” katanya yang turut menasihati mereka yang menerima suntikan agar mendapatkan rehat secukupnya.Sementara itu, Khairul Asraf yang merupakan penolong pegawai perubatan di Pejabat Kesihatan Putrajaya, menzahirkan rasa syukur kerana terpilih sebagai antara yang terawal menerima vaksin Covid-19 dan berharap semua petugas barisan hadapan dapat mengambil vaksin tersebut.“Kita telah ikhtiar dan kita perlu bertawakal kepada Allah SWT,” katanya yang terbabit secara langsung dalam pengurusan pencegahan Covid-19 sejak Mac tahun lepas.Sementara itu, Ketua Jururawat Kesihatan di Pejabat Kesihatan Putrajaya, Presint 11 Lina Ibrahim, 49, yang melaksanakan suntikan terhadap perdana menteri, berkata beliau bersyukur kerana dapat melaksanakan amanah yang diberi.“Gementar juga sebab kena buat suntikan kepada perdana menteri. Alhamdulilah semuanya telah selesai ,” kata anak kelahiran Tanah Merah, Kelantan itu.Program Imunisasi Covid-19 Kebangsaan yang bertemakan “Lindung Diri, Lindung Semua” dilaksanakan dalam tiga fasa bermula hari ini dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Februari 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.


Melaka tutup 2 sekolah selama tiga hari akibat Covid-19

Dua sekolah rendah di Melaka ditutup tiga hari susulan terdapat warga sekolah dan murid dikesan positif Covid-19 iaitu di Sekolah Kebangsaan (SK) Jeram dan SK Pengkalan Balak membabitkan Kluster Jalan Kenanga.Exco Kesihatan dan Antidadah negeri Rahmad Mariman berkata SK Jeram merekodkan empat kes membabitkan guru dan kakitangan manakala SK Pengkalan Balak pula melibatkan tiga guru dan tiga murid.“SK Jeram ditutup bermula semalam hingga esok manakala SK Pengkalan Balak pula bermula esok hingga Jumaat ini,” katanya dalam satu kenyataan hari ini.Rahmad berkata penularan Covid-19 turut dikesan di Kolej Universiti Islam Melaka (KUIM) melibatkan dua kes di bawah kluster sama dalam kalangan kakitangannya namun, institusi pendidikan berkenaan tidak ditutup.Beliau berkata seramai 298 kontak rapat, sosial dan tempat kerja telah dikesan membabitkan Kluster Jalan Kenanga dengan 207 individu telah disaring dan 25 daripadanya positif Covid-19.Sementara itu, beliau berkata bagi Kluster Jalan Mata Kuching pula, seramai 67 kontak rapat telah disaring dengan 16 daripadanya positif pandemik berkenaan.Rahmad berkata disinfeksi telah dilakukan di tempat terlibat oleh Unit Bekalan Air dan Kebersihan Alam Sekeliling (BAKAS), Jabatan Kesihatan Negeri Melaka.


Naik kepala? Peguam bidas Hamzah berhubung ulasan xenofobia anti pelarian

Kumpulan hak asasi Lawyers for Liberty (LFL) mengecam Menteri Dalam Negeri Hamzah Zainudin berhubung reaksinya terhadap klip video kanak-kanak Rohingya yang mengemis di jalan raya, mendakwa beliau sekali lagi mencetuskan xenofobia terhadap kumpulan itu.Hamzah sebelum ini berkata pemegang kad Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR) tidak seharusnya bersikap keras kepala dan harus memahami kedudukan mereka sebagai berstatus pelarian.Beliau turut berkata golongan itu hanya memegang kad UNHCR dan tidak boleh beranggapan Malaysia adalah negara “cemetery”.“Jadi atas sifat perikemanusiaan itu kita cuba membantu sebaik mungkin tapi jangan sampai naik kepala.“Kita tidak mahu timbul permasalahan lain misalnya di kawasan lampu isyarat di ibu kota berlakunya tindakan memaki hamun orang awam dan ia tidak patut berlaku di dalam negara ini,” katanya.Penyelaras LFL Zaid Malek mempersoalkan nada kenyataan Hamzah tersebut, mengatakan menteri itu membesarkan isu itu sehingga membayangkan semua pelarian Rohingya “naik kepala” atau “bermasalah”.“Apakah maksud ungkapan kritikan menteri yang kata orang ‘naik kepala’? Apakah tiada rakyat Malaysia yang ‘naik kepala’? Adakah kita semua malaikat sehingga kita hukum semua kaum itu sama?”Dalam sebuah kenyataan, Zaid turut berkata tindakan Hamzah melabelkan seluruh kaum itu adalah “satu tindakan perkauman”.Zaid berkata, sebagai seorang menteri dalam negeri Hamzah sepatutnya lebih berhati-hati dalam kata-katanya daripada terus mencetuskan xenofobia terhadap pelarian Rohingya.“Beliau sepatutnya lebih bimbang apakah kanak-kanak itu dieksploitasi, dan apakah punca yang menyebabkan kanak-kanak itu mengemis,” katanya.Zaid turut menambah tiada rangka kerja yang melindungi kesejahteraan fizikal dan ekonomi pelarian di Malaysia, dan menyifatkan golongan itu “sangat terdedah” kepada eksploitasi dan akan melakukan apa sahaja yang boleh untuk meneruskan kehidupan.Justeru, menurutnya, sebagai orang yang mempunyai kuasa dalam kerajaan, Hamzah sepatutnya menggunakan kedudukannya untuk memberi perlindungan dan bantuan yang wajar kepada pelarian Rohingya.Katanya, Hamzah tidak seharusnya mengungkapkan “ulasan menyakitkan” terhadap masyarakat Rohingya secara keseluruhannya hanya berdasarkan video yang memaparkan aksi dua orang kanak-kanak.


Perpecahan undi pembangkang beri kelebihan kepada GPS di Dudong

Persaingan lapan penjuru bagi merebut kerusi Dewan Undangan Negeri (DUN) Dudong pada Pilihan Raya Negeri Sarawak ke-12 (PRN12) dijangka memberi kelebihan buat Gabungan Parti Sarawak (GPS).Hal ini kerana calon parti pembangkang dan bebas yang terlalu ramai akan memecahkan undi dalam kalangan mereka yang tidak mahu memilih GPS, sedangkan mereka yang memilih GPS pula akan memastikan ia meraih undi terbanyak bagi menyaingi pencabar.Penganalisis politik Universiti Malaysia Sabah Lee Kuok Tiung berkata antara lima parti pembangkang yang memberi cabaran kepada GPS (tidak termasuk dua calon bebas), DAP dan Parti Sarawak Bersatu (PSB) adalah yang paling dominan dalam meraih sokongan pengundi.“Secara umumnya, mereka yang propembangkang kini mempunyai pilihan untuk mengundi DAP atau PSB berbanding hanya DAP seperti dahulu. Dalam erti kata lain, PSB memberikan tentangan kepada DAP,” katanya kepada Bernama.Menurut Lee, faktor calon GPS daripada Parti Demokratik Progresif (PDP) Tiong King Sing yang disokong kuat oleh penyandang kerusi berkenaan Tiong Thai King dan Parti Rakyat Bersatu Sarawak (SUPP) juga akan menyebabkan peralihan sokongan masyarakat Cina kepada gabungan itu.“Bagi saya, Presiden SUPP Dr Sim Khui Hian dan pasukannya telah melakukan usaha yang luar biasa untuk meyakinkan pengundi memilih Tiong King Sing dan saya kira masyarakat Cina akan mempertimbang hal ini,” katanya.Untuk rekod, DUN Dudong adalah kerusi tradisi yang ditandingi SUPP tetapi telah diberikan kepada PDP pada pilihan raya kali ini.Meskipun mengakui terkejut dengan perubahan itu, Dr Sim dilaporkan sebagai berkata mereka tetap menyokong Tiong demi memastikan GPS memenangi kerusi berkenaan.Tiong, yang pertama kali bertanding di peringkat DUN, berdepan calon PSB Wong Hie Ping, Jane Lau Sung Yee mewakili Parti Bumi Kenyalang (PBK), Julius Enchana Jasper Ancho mewakili Parti Bansa Dayak Sarawak Baru (PBDSB), Paul Ling Fong (DAP) dan Josephine Lau Kiew Peng daripada Parti Aspirasi Rakyat Sarawak (Aspirasi).Turut berentap melawan Tiong, yang juga merupakan ahli Parlimen Bintulu, ialah dua calon bebas iaitu Fadhil Mohamad Isa dan Engga Unchat.Lee berkata berdasarkan pemerhatiannya di lapangan, Tiong juga merupakan calon paling digemari berbanding calon lain kerana perwatakan beliau yang agresif dan komited dalam menyuara dan menyelesaikan permasalahan rakyat.“Apabila berada di lapangan, saya agak terkejut mendapati bahawa ramai masyarakat Cina menyukai personaliti agresif beliau itu. Tambahan beliau seorang pemimpin yang boleh berbahasa Iban yang penting untuk beliau berkomunikasi dengan penduduk Iban yang menjadi sebahagian daripada populasi DUN Dudong,” katanya.Berbeza dengan calon lain, Lee berkata masalah utama mereka ialah kurang dikenali oleh masyarakat.Sementara itu, dalam kalangan pemimpin komuniti, perwatakan Tiong yang merendah diri telah berjaya menambat hati penduduk.”Beliau tidak sombong, selalu pergi jumpa orang dan beri bantuan untuk tokong kami. Saya yakin beliau akan menjadi wakil rakyat yang baik sekiranya menang di sini (DUN Dudong),” kata penghulu Salim, Ten Kim Loong, 63.Di lapangan, tinjauan Bernama mendapati Tiong telah memanfaatkan tempoh berkempen dengan menggunakan pelbagai platform untuk mendekati pengundi, antaranya media sosial seperti Facebook, kain rentang serta papan iklan yang dipaparkan dalam pelbagai bahasa iaitu Melayu, Cina, Inggeris dan Iban.Meskipun tidak mengundang media dalam aktiviti kempennya, jentera Tiong sentiasa memuat naik gambar di Facebook yang menunjukkan beliau bertemu pengundi di rumah panjang Iban bagi menyelami permasalahan mereka.Ini kerana DUN Dudong adalah antara kerusi subbandar di Sarawak yang dibenarkan berkempen secara bersemuka.


Kes Covid-19 terus menurun, catat 1,470 kes baru hari ini

Malaysia mencatatkan 1,470 kes baru hari ini, menjadikan angka keseluruhan penularan dalam negara berjumlah 322,409.Malaysia turut mencatat 1,830 pesakit pulih dan dibenarkan pulang, menjadikan jumlah keseluruhan angka sembuh sebanyak 304,492 kes.Selangor masih mencatatkan kes harian tertinggi iaitu sebanyak 551 kes diikuti Sarawak (222), Pulau Pinang (178), dan Wilayah Persekutuan Kuala Lumpur (158).Negeri-negeri yang mencatat kes satu digit termasuk Wilayah Persekutuan Labuan yang hanya mencatatkan 1 kes, Melaka (2), Negeri Sembilan (6) dan Pahang (8).Kes aktif dengan kebolehjangkitan pula kini berjumlah 16,711.Daripada jumlah itu 167 pesakit di tempatkan di Unit Rawatan Rapi termasuk 70 orang memerlukan bantuan alat pernafasan.Dalam pada itu, Malaysia turut mencatat 3 lagi kematian, menjadikan jumlah mangsa yang maut akibat Covid-19 meningkat kepada 1,206 orang.


Pfizer BioNTech mulakan ujian klinikal vaksin sasar varian Omicron

Pfizer BioNTech memulakan ujian klinikal untuk menguji versi baru vaksin Covid-19 yang dirumus khas untuk menangani varian Omicron, di mana varian itu sebelum ini dapat mengelak daripada perlindungan dua dos vaksin.Syarikat farmaseutikal itu kini sedang merekrut sukarelawan di Amerika Syarikat bagi menguji tindak balas imun yang dijana melalui vaksin berasaskan varian Omicron dengan tiga suntikan kepada individu yang tidak divaksinasi dan sebagai suntikan penggalak bagi mereka yang telah menerima dua dos vaksin.Pfizer BioNTech juga sedang menguji dos keempat vaksin yang dijalankan ketika ini berbanding dos keempat vaksin berasaskan Omicron kepada mereka yang telah menerima dos ketiga vaksin Pfizer tiga hingga enam bulan lebih awal.Syarikat itu juga merancang untuk mengkaji keselamatan dan toleransi suntikan tersebut terhadap lebih dari 1,400 orang sukarelawan yang mendaftarkan diri dalam ujian klinikal tersebut.“Walaupun penyelidikan semasa dan data sebenar dunia menunjukkan bahawa dos penggalak dapat menyediakan tahap perlindungan yang tinggi bagi sakit tenat dan kemasukan ke hospital akibat Omicron.“Kami menyedari keperluan untuk bersedia sekiranya perlindungan ini berkurangan dari semasa ke semasa dan ia berpotensi membantu menangani Omicron dan varian baru pada masa hadapan,” kata ketua penyelidikan dan pembangunan vaksin Pfizer, Kathrin Jansen dalam satu kenyataan.Berdasarkan jumlah data ujian klinikal yang diperlukan oleh pengawal selia, rancangan untuk melancarkan vaksin yang menyasarkan varian Omicron menjelang akhir Mac belum dapat dilakukan, katanya.Pfizer juga berkata dua dos vaksin yang asal mungkin tidak cukup untuk melindungi diri daripada jangkitan Omicron dan melindungi diri pesakit daripada dimasukkan ke hospital dan risiko berdepan kematian.Namun, Pusat Kawalan dan Pencegahan Penyakit AS (CDC) mengatakan dos ketiga vaksin mRNA seperti vaksin Pfizer BioNTech telah memberikan 90% perlindungan terhadap kemasukan ke hospital akibat Covid-19.Sesetengah negara telah mula menawarkan dos penggalak tambahan, namun kajian terbaru dari Israel menunjukkan bahawa walaupun dos keempat vaksin mRNA yang dijalankan dapat meningkatkan antibodi tubuh, ia bagaimanapun belum cukup untuk mencegah jangkitan Omicron.Agensi Perubatan Eropah (EMA) berkata pada Jumaat bahawa pengawal selia antarabangsa menuntut data daripada ujian klinikal seperti yang dilakukan oleh Pfizer dan BioNTech sebelum kelulusan vaksin baru itu diberikan.EMA berkata kajian tersebut sepatutnya menunjukkan bahawa vaksin baru dapat menggalakkan lebih banyak antibodi yang dapat meneutralkan virus dalam darah berbanding vaksin semasa selain dapat melindungi orang ramai daripada varian baru yang membimbangkan.Bagaimanapun, syarikat itu enggan mengulas tentang jenis data yang diminta daripada pengawal selia antarabangsa.Ia berkata analisis antibodi daripada dos penggalak yang menyasarkan varian Omicron sepatutnya dapat membantu menjawab persoalan sama ada suntikan yang menangani lebih daripada satu varian pada satu masa diperlukan ketika ini.Ia juga turut berharap kajian itu dapat menunjukkan antibodi dapat dihasilkan bagi meneutralkan spektrum varian berbeza.Namun, sesetengah saintis mempersoalkan sama ada sebarang perubahan terhadap kaedah vaksinasi diperlukan pada masa ini.“Matlamat vaksin adalah untuk melindungi daripada penyakit serius,” kata Dr Paul Offit, pakar penyakit berjangkit di Universiti Pennsylvania.“Setakat ini, vaksin sedia ada ini dapat melakukannya, termasuk perlindungan terhadap Omicron.”


‘Cerita karut’, kata Dr Mahathir tentang versi Tommy Thomas mengenai peletakan jawatannya

Dr Mahathir Mohamad melahirkan rasa terkejut dengan versi diceritakan bekas peguam negara, Tommy Thomas mengenai peristiwa sehingga menyebabkan kerajaan Pakatan Harapan (PH) tumbang tahun lepas, mengatakan kenyataan tentang Agong mahu melantik bekas timbalan perdana menteri, Dr Wan Azizah Wan Ismail sebagai perdana menteri interim sebagai “cerita karut”.“Saya hairan bagaimana seorang peguam tidak faham yang ini bukanlah pertukaran perdana menteri. Kerajaan PH tumbang. Agong tidak boleh lantik Wan Azizah, TPM sebagai pemangku PM,” kata Mahathir dalam responsnya tentang dakwaan Thomas dalam buku autobiografinya, “My Story: Justice in the Wilderness”.Thomas dalam bukunya berhujah peletakan jawatan Mahathir pada Februari 2020 sebagai bersifat peribadi dan tidak bermakna kerajaan PH tumbang.Beliau turut mendakwa Agong mahu melantik Wan Azizah sebagai perdana menteri interim, tetapi Mahathir menghalangnya dan menamakan dirinya sendiri.“Tommy tidak tahu apa-apa langsung berkenaan peletakan jawatan saya. Menurut Tommy, saya beritahu kepadanya bahawa Agong mahukan Wan Azizah sebagai perdana menteri interim (sementara). Ini cerita karut,” kata bekas perdana menteri itu dalam tulisan terbarunya di blog.“Selepas menerima dengan berat hati peletakan jawatan saya, Agong cadangkan saya sebagai perdana menteri interim. Nama Wan Azizah tidak pernah disebut oleh Agong sebagai perdana menteri sementara. Sama seperti saya, dia juga tidak punyai majoriti apabila PH ditumbangkan”.Mahathir yang akan berumur 96 tahun ini, meletakkan jawatan pada 24 Februari selepas pemimpin tertinggi PH berselisih pendapat terutamanya berhubung tarikh peletakan jawatan bekas pengerusi Bersatu itu untuk memberi laluan kepada Presiden PKR Anwar Ibrahim untuk menjadi perdana menteri.Peletakan jawatannya menyebabkan kerajaan PH yang berusia 22 bulan tumbang.Kekosongan jawatan itu diisi oleh Presiden Bersatu Muhyiddin Yassin yang mendapat sokongan daripada ahli-ahli Parlimen Bersatu, Barisan Nasional, PAS, GPS termasuk hampir sedozen ahlli Parlimen PKR yang keluar daripada parti itu dan menjadi bebas.Mahathir berkata, walaupun peletakan jawatannya adalah bersifat peribadi, tiada alasan untuk Kabinet kekal.Katanya, beliau mahu menubuhkan kerajaan perpaduan melangkaui parti tetapi mengakui tidak mempunyai majoriti selepas ahli-ahli Parlimen PH tidak menyokongnya.“Tetapi saya gagal kerana (Lim) Kit Siang dakwa saya mahu jadi diktator.“Dia sokong Anwar sebagai calon PH. Jika 92 undi itu bersama saya, saya akan peroleh 154 undi. Bayangkan bagaimana hala tuju negara jika kesemua parti meletakkan negara ini sebagai matlamat utama,” katanya.


Banjir di 3 negeri bertambah buruk, jumlah mangsa terus meningkat

Keadaan banjir di tiga negeri iaitu Sabah, Johor dan Pahang bertambah buruk berikutan hujan berterusan menyebabkan pertambahan bilangan mangsa yang dipindahkan ke pusat pemindahan sementara (PPS), selain Sarawak menjadi negeri terbaharu dilanda bencana itu.
Jabatan Meteorologi Malaysia (MetMalaysia) dalam kenyataan pagi ini memaklumkan keadaan hujan dijangka terus berlaku di beberapa tempat di Kudat, Tawau, Sandakan, Pantai Barat dan pedalaman Sabah, selain di Kelantan, Terengganu, Pahang dan Johor.
Di Sabah, jumlah mangsa banjir di negeri itu meningkat mendadak kepada 6,313 orang yang ditempatkan di 26 PPS di lima daerah setakat 8 pagi ini, berbanding 1,421 orang pada 8 malam tadi.
Sekretariat Jawatankuasa Pengurusan Bencana Negeri (JPBN) Sabah dalam kenyataan memaklumkan mangsa banjir teramai adalah di Kota Marudu dengan 4,784 orang daripada 1,731 keluarga yang berlindung di 11 PPS, manakala 761 orang (203 keluarga) dipindahkan ke tiga PPS di Kudat.
Selain itu, seramai 406 orang (162 keluarga) ditempatkan di empat PPS di Pitas, diikuti 344 orang (88 keluarga) di tujuh PPS di Paitan manakala Lahad Datu, yang menjadi daerah terbaharu dilanda banjir mencatatkan 18 mangsa (tiga keluarga) yang berada di PPS Sekolah Menengah Kebangsaan Terusan.
Menurut kenyataan itu, 153 orang daripada 50 keluarga yang sebelum ini ditempatkan di PPS Rumah Ketua Kampung Sinasak Batu dan Surau Kampung Sibuang diarah berpindah ke PPS Sekolah Kebangsaan (SK) Pekan 2 kerana PPS asal berisiko banjir.
Di JOHOR, angka mangsa banjir di tujuh daerah iaitu Pontian, Kota Tinggi, Kluang, Segamat, Mersing, Batu Pahat dan Muar, turut mencatatkan pertambahan kepada 5,455 orang melibatkan 55 PPS setakat 8 pagi ini, berbanding 5,000 orang yang direkodkan setakat 10 malam tadi.
Menurut JPBN negeri itu, Segamat terus mencatatkan angka tertinggi mangsa seramai 1,801 orang daripada 504 keluarga yang ditempatkan di 21 PPS, diikuti Kluang dengan 1,256 orang (353 keluarga) di 12 PPS dan Mersing 1,153 orang (347 keluarga) di tujuh PPS.
Di Kota Tinggi, seramai 738 orang (179 keluarga) dipindahkan ke tujuh PPS, Batu Pahat dengan 272 orang (74 keluarga) di empat PPS, Muar 217 orang (47 keluarga) di tiga PPS dan Pontian dengan 18 mangsa (empat keluarga) di satu PPS.
Sementara itu, paras air di tiga sungai di negeri itu melepasi paras bahaya iaitu Sungai Muar (di Muara Sungai Gemas) menunjukkan bacaan 19.29 meter (m), Sungai Kahang (di Kampung Contoh) (15.99 m) dan Sungai Endau (2.62 m).
Di Pahang, mangsa banjir di Rompin yang ditempatkan di tiga PPS meningkat kepada 164 orang daripada 49 keluarga pagi ini, berbanding 138 mangsa daripada 42 keluarga malam tadi.
Sekretariat JPBN melaporkan PPS Kampung Setajam merekodkan mangsa paling ramai iaitu 117 orang diikuti PPS Balai Raya Bukit Lepas dengan 40 orang manakala baki tujuh mangsa berada di PPS Balai Raya Bandar Perwira Jaya.
Laman web portal rasmi info banjir Jabatan Pengairan dan Saliran (JPS) publicinfobanjir.water.gov.my melaporkan Sungai Keratong di Rompin direkodkan pada aras 24.75 m pagi ini, melebihi aras bahaya 23 m yang ditetapkan manakala MetMalaysia pula meramalkan hujan di Rompin sepanjang hari ini.
Sementara itu, Sarawak menjadi negeri terbaharu dilanda banjir dengan dua PPS dibuka yang menempatkan seramai 53 mangsa daripada 16 keluarga berikutan hujan lebat di daerah Lundu dan Sematan lewat malam tadi.
Menurut JPBN, PPS berkenaan ialah SK Sebat dan Balai Raya Kampung Sebat Dayak, dengan masing-masing mencatatkan 39 dan 14 mangsa.
MetMalaysia turut meramalkan beberapa kawasan di Sarawak antaranya Kuching, Sri Aman, Betong, Kapit, Bintulu, Miri dan Limbang dijangka mengalami cuaca ribut petir pada sebelah petang dan malam ini.


'Bukan bidang kuasa Mahkamah Sivil', hakim tolak rayuan wanita keluar Islam

Mahkamah Tinggi Kuala Lumpur memutuskan bahawa tiada bidang kuasa mahkamah sivil untuk menyemak keputusan mahkamah syariah dalam soal permohonan untuk keluar daripada agama Islam.
Hakim Ahmad Kamal Md Shahid memutuskan demikian melalui emel pada 15 Jun lalu selepas menolak permohonan seorang wanita berusia 32 tahun untuk mendapatkan kebenaran bagi memulakan semakan kehakiman untuk murtad bagi menganut ajaran Buddha dan Konfusianisme.
Dalam alasan penghakiman secara bertulis penuh yang diperoleh media semalam, Kamal berkata mengikut Perlembagaan Persekutuan Perkara 121 (1A) mahkamah sivil tidak mempunyai bidang kuasa berhubung sebarang perkara dalam bidang kuasa mahkamah syariah.
Katanya, intipati kes ini ialah permohonan wanita itu untuk semakan kehakiman terhadap keputusan mahkamah syariah yang telah menolak permintaannya untuk meninggalkan agama Islam.
Hakim itu berkata mahkamah syariah tidak salah dan tidak bertindak ultra virus dalam memutuskan permohonan wanita itu dan keputusan itu  juga tidak menyalahi undang-undang.
“Bagi saya, tidak kira apa keputusan itu tetapi isu paling penting ia bukan bidang kuasa mahkamah sivil untuk mendengar perkara dalam bidang kuasa Mahkamah Syariah atau menyemak semula keputusan mahkamah syariah berhubung kes permohonan murtad,” katanya.
Pemohon tersebut adalah anak kepada seorang bapa mualaf dan ibu kelahiran Islam.
Wanita itu memohon perintah daripada Mahkamah Tinggi Syariah pada 2018 untuk mendapatkan perintah keluar daripada Islam.
Mahkamah tersebut kemudian memerintahkan wanita itu menghadiri 12 sesi kaunseling sebelum menolak permohonan untuk keluar daripada agama Islam pada 27 Julai 2020.


Peguam Rosmah positif Covid, prosiding kes gubah wang haram ditangguh

Prosiding kes Rosmah Mansor membabitkan pertuduhan pengubahan wang haram dan pengelakan cukai, yang sepatutnya didengar hari ini di Mahkamah Tinggi Kuala Lumpur ditangguhkan selepas seorang peguamnya disahkan positif Covid-19.Hari ini ditetapkan untuk mendengar hujahan pasukan pembelaan yang membantah percubaan Gopal Sri Ram daripada mengemukakan sendiri hujahannya terhadap permohonan Rosmah untuk membatalkan kelayakan bekas hakim Mahkamah Persekutuan itu daripada bertindak sebagai timbalan pendakwa raya kanan dalam kes berkenaan.Peguam Geethan Ram Vincent, yang mewakili Rosmah ketika dihubungi pemberita berkata pihaknya telah menghantar e-mel kepada timbalan pendaftar Catherine Nicholas selepas prosiding kes itu semalam, bagi memaklumkan perkara itu.Dalam e-mel itu menyatakan selepas pasukan pembelaan meninggalkan mahkamah semalam pada pukul 2.48 petang, seorang daripada peguam telah menerima laporan patologi yang mengesahkan bahawa beliau positif Covid-19. Laporan ujian patologi turut disertakan dalam e-mel berkenaan.“Kami memohon prosiding hari ini ditangguhkan kerana semua pihak yang berada di mahkamah semalam adalah kontak rapat kepada peguam itu,” kata Geethan.Sementara itu, timbalan pendakwa raya Poh Yih Tinn ketika dihubungi berkata tarikh pendengaran baru bagi permohonan itu ditetapkan pada 2 Mac ini.Pada 27 Januari lepas, Rosmah menfailkan notis usul bagi membatalkan kelayakan Sri Ram daripada mengetuai pasukan pendakwaan dalam perbicaraan pengubahan wang haram dan pengelakan cukainya.Dalam afidavit sokongannya, Rosmah mendakwa Peguam Negara Idrus Harun telah bertindak di luar bidang kuasanya apabila melantik Sri Ram sebagai timbalan pendakwa raya kanan untuk mengetuai siasatan skandal 1Malaysia Development Berhad (1MDB) dan pendakwaan terhadap mereka yang terlibat.Rosmah berkata selepas meneliti surat pelantikan bekas hakim Mahkamah Persekutuan sebagai timbalan kanan pendakwa raya bertarikh 21 Mei 2021, mengikut Seksyen 376 (3) Kanun Tatacara Jenayah, beliau mendapati pelantikan itu tidak merujuk kepada kesnya.Rosmah, 70, berdepan 12 pertuduhan pengubahan wang haram membabitkan RM7,097,750 dan lima pertuduhan gagal mengisytiharkan pendapatannya kepada Lembaga Hasil Dalam Negeri.Kesalahan itu didakwa dilakukan di Affin Bank Berhad, Bangunan Getah Asli cawangan, Jalan Ampang di sini antara 4 Dis 2013 dan 8 Jun 2017, dan di LHDN di Kompleks Bangunan Kerajaan, Jalan Tuanku Abdul Halim antara 1 Mei 2014 dan 1 Mei 2018.


Mahkamah benar pasport Zahid dikembalikan untuk tunai umrah

Bekas timbalan perdana menteri Ahmad Zahid Hamidi, kini boleh mengerjakan ibadah umrah selepas Mahkamah Tinggi hari ini, membenarkan permohonannya agar pasportnya dikembalikan.Hakim Mahkamah Tinggi Collin Lawrence Sequerah membenarkan permohonan presiden Umno itu selepas timbalan pendakwa raya Raja Rozela Raja Toran berkata pihak pendakwaan tidak menerima arahan bagi membantah permohonan itu.Beliau seterusnya berkata memandangkan tarikh Zahid menunaikan umrah bertembung dengan tarikh perbicaraan pada 26 hingga 28 April, maka hari yang dilapangkan itu perlu diganti dengan tarikh baru.Terdahulu, peguam Zahid, Hisyam Teh Poh Teik berkata pihak pembelaan berharap pasport anak guamnya itu akan dikeluarkan hari ini kerana dia memerlukannya untuk permohonan visanya.“Anak guam saya akan berlepas dari 21 April hingga 30 April dan berjanji bahawa pasport akan dikembalikan sebelum 5 Mei,” katanya.Hakim Sequerah kemudian menetapkan 13 dan 15 April serta 1 Julai sebagai tarikh ganti untuk perbicaraan.Sebelum ini, mahkamah menetapkan 23-26 Mei, 27-30 Jun, 4-7 Julai, 22, 23, 29 dan 30 Ogos, 19-22 dan 26-29 September, 17-20 dan 31 Oktober, serta 1-3 November, 7-10 November untuk perbicaraan.Pada 13 April, Zahid akan memberi keterangan dalam perbicaraan pembelaannya terhadap 47 pertuduhan pecah amanah jenayah, rasuah dan pengubahan wang haram membabitkan dana Yayasan Akalbudi.Pada 24 Januari tahun ini, hakim Sequerah memerintahkan Zahid membela diri terhadap semua pertuduhan selepas mendapati pihak pendakwaan berjaya membuktikan kes prima facie.Pada Oktober tahun lepas, Mahkamah Tinggi membenarkan pemulangan sementara pasportnya bagi membolehkan beliau menerima rawatan perubatan untuk sakit belakang dan leher daripada pakar terkemuka di Munich, Jerman.


PM terima ijazah kehormat perubatan dari universiti Jepun

Perdana Menteri Ismail Sabri Yaakob menerima anugerah ijazah kehormat perubatan dari Universiti Nihon, yang merupakan antara universiti swasta terkemuka dan tertua di Jepun.Anugerah itu adalah sebagai mengiktiraf usaha dan sumbangan Ismail dalam memerangi pandemik Covid-19.Ismail menerima anugerah berkenaan daripada Presiden Universiti Nihon Dr Naoto Kato di universiti berkenaan di bandar raya Itabashi, satu daripada pusat bandar yang terletak dalam metropolis Tokyo, ketika mengadakan lawatan kerja rasmi ke Jepun selama enam hari.Menyatakan penghargaannya menerima anugerah berkenaan, Ismail berkata anugerah itu bukan hanya untuknya tetapi buat seluruh warga Malaysia yang bersatu hati bersama-sama kerajaan menghadapi pandemik Covid-19.“Sesungguhnya anugerah ini merupakan satu pengiktirafan besar bukan hanya untuk saya tetapi buat seluruh Keluarga Malaysia yang telah membuktikan keupayaannya untuk menangani pandemik Covid-19 dengan cara sendiri,” katanya dalam ucapan penerimaan anugerah itu.Mengimbau ketika pandemik Covid-19 melanda Malaysia, Ismail berkata beliau diamanahkan sebagai menteri kanan pertahanan kluster keselamatan pada Mac 2020 yang bertanggungjawab menerajui serta mempengerusikan mesyuarat khas menteri-menteri dalam memerangi ancaman pandemik Covid-19.Bermula detik itu, katanya seluruh kekuatan dan aset digembleng secara bersama iaitu agensi-agensi kerajaan termasuk pasukan kesihatan dan keselamatan selaku barisan hadapan digerakkan secara bersepadu dalam usaha menangani wabak berkenaan.“Peperangan menentang Covid-19 ini, merupakan sesuatu yang besar dan mencabar,” katanya.Berkongsi pengalaman Malaysia memerangi pandemik Covid-19, Ismail berkata segala faktor yang boleh menjadi punca kepada penularan wabak itu dikenal pasti dan ditangani sebaiknya.Beliau juga berkata kerajaan terpaksa bertindak tegas pada peringkat awal dengan mengadakan perintah kawalan pergerakan (PKP) dan rakyat tidak dibenarkan keluar rumah kecuali untuk urusan penting sahaja.“Kita berperang dengan musuh yang tidak kelihatan namun berada di sekeliling kita. Setiap peperangan mesti dimenangi dan nyawa rakyat Keluarga Malaysia mesti diselamatkan,” katanya.Ismail berkata Malaysia sudah hampir berjaya, dengan pembukaan pintu sempadan semula mulai 1 April lalu dan mulai 1 Mei pula, prosedur operasi standard dilonggarkan seperti pemakaian pelitup muka hanya diwajibkan di kawasan tertutup dan tiada lagi penjarakan fizikal. Menurutnya, langkah-langkah itu membolehkan semua sektor ekonomi dibuka sepenuhnya.“Inilah hasil strategi kesihatan yang berkesan dan pelaksanaan kawalan pergerakan serta sokongan penuh daripada rakyat akhirnya kita berjaya melandaikan lengkung jangkitan pandemik Covid-19,” katanya.Menurutnya, Malaysia juga diiktiraf antara negara terbaik menangani pandemik Covid-19 oleh beberapa agensi seperti Bloomberg dan Nikkei.Kato dalam kata-kata penghargaannya mengakui Ismail memainkan peranan penting dalam menangani pandemik Covid-19 dan memberi keutamaan kepada kehidupan dan kesihatan rakyat.Ini telah menyumbang dengan ketara kepada pembinaan kepercayaan dalam kerjasama perubatan antarabangsa dan peningkatan teknologi dalam diagnosis dan rawatan jarak jauh serta latihan pemulihan fungsi, katanya.“Pencapaian sedemikian amat dipandang tinggi oleh rakyat Malaysia,” kata Kato sambil menambah bahawa Ismail telah dilantik sebagai perdana menteri Malaysia kesembilan


Muhyiddin ucap tahniah kepada barisan Kabinet Ismail

Pengerusi Perikatan Nasional (PN) Muhyiddin Yassin hari ini mengucapkan tahniah kepada barisan jemaah menteri diketuai Perdana Menteri Ismail Sabri Yaakob yang mengangkat sumpah jawatan dan setia di hadapan Yang di-Pertuan Agong, berharap mereka dapat melaksanakan tugas dengan memberi keutamaan memulihkan negara daripada wabak Covid-19.“Program vaksinasi yang menunjukkan pencapaian menggalakkan dengan 625 populasi dewasa setakat ini menerima dua dos suntikan lengkap vaksin mesti dipastikan terus berjalan lancar dan mencapai sasaran yang ditetapkan.“Begitu juga dengan pembukaan sektor-sektor ekonomi mengikut fasa-fasa dalam Pelan Pemulihan Negara mesti dilaksanakan dengan teratur tanpa menjejaskan sasaran pemulihan negara daripada wabak Covid-19,” katanya dalam satu kenyataan hari ini.Susulan peletakan jawatannya, Muhyiddin bersama sekitar 50 ahli Parlimen di bawah gabungan Perikatan Nasional yang diketuainya telah mendukung Ismail sebagai pengganti beliau.Pada 19 Ogos lalu, Muhyiddin berkata sokongan terhadap Ismail adalah dengan syarat Kabinet baru yang ditubuhkan tidak dianggotai individu yang berdepan pertuduhan di mahkamah.Beliau berkata sokongan terhadap Ismail adalah demi memastikan kesinambungan dasar-dasar PN yang memberikan tumpuan untuk melawan pandemik Covid-19 dan memulihkan negara sehingga waktu sesuai untuk mengembalikan mandat kepada rakyat sekali gus mengadakan pilihan raya.Beliau berkata kerajaan PN di bawah pimpinan Ismail juga harus meneruskan amalan pemisahan kuasa, mempertahankan kebebasan badan kehakiman dan raja berperlembagaan.Pada Jumaat lalu, Ismail telah menamakan 31 menteri dalam penubuhan Kabinet beliau yang dilihat mengekalkan sebahagian besar menteri dari Kabinet pentadbiran Muhyiddin sehingga mencetuskan kecaman dari Umno dan pembangkang.


Lokasi kotak hitam pesawat Sriwijaya Air dikenal pasti

Pasukan mencari dan menyelamat (SAR) dalam operasi pencarian pesawat Sriwijaya Air yang terhempas di perairan Kepulauan Seribu, mula menemukan serpihan pesawat dan enjin, barangan penumpang serta cebisan-cebisan mayat.Operasi pencarian kini juga berfokus kepada mendapatkan kotak hitam pesawat, selepas koordinat pesawat yang terhempas di perairan itu telah dikenal pasti.Panglima Tentera Indonesia (TNI) Hadi Tjahjanto dalam siaran media yang disiarkan secara langsung di televisyen tempatan berkata pasukan SAR telah mengenal pasti kotak hitam itu di satu koordinat (tidak dinyatakan) yang berada pada kedalaman 23 meter di perairan berkenaan.Setakat pukul 4 petang ini, sebanyak lima bungkusan cebisan-cebisan mayat telah dihantar ke Rumah Sakit Polri (Polis Indonesia) di Kramat Jati.Ketua Rumah Sakit Polri Kramat Jati Asep Hendradiana dipetik agensi berita Antara berkata, pihaknya juga sedang mengumpul asid deoksiribonukleik (DNA) anggota keluarga para penumpang pesawat berkenaan.Biro Komunikasi dan Informasi Publik, Kementerian Perhubungan dalam satu kenyataan memaklumkan pasukan SAR setakat ini telah menjumpai beberapa bahagian pesawat seperti pecahan pesawat, jaket penyelamat, beberapa bahagian dalaman pesawat dan barangan penumpang seperti pakaian, beg dan kad identiti pengenalan penumpang.Pelbagai objek dan cebisan mayat itu ditemukan di perairan Kepulauan Seribu pada kedalaman 23 meter di dasar laut.Pesawat Boeing 737-500 Sriwijaya Air itu terputus hubungan selepas berlepas pada pukul 2.36 petang waktu Indonesia barat dari Jakarta menuju Pontianak, sebelum terhempas di perairan Kepulauan Seribu, Jakarta semalam.Penerbangan Sriwijaya SJ-182 itu membawa 62 penumpang termasuk 12 anak kapal.


Pegawai perubatan gunakan X-ray tulang anggar umur Bella

Mahkamah Sesyen Kuala Lumpur hari ini diberitahu bahawa usia remaja perempuan sindrom Down yang dikenali sebagai Bella ketika menjalani ujian X-ray bone age (anggaran usia tulang) pada tahun 2020 berumur 15 tahun.
Pegawai perubatan jabatan radiologi Hospital Queen Elizabeth, Kota Kinabalu, Sabah, Dr B Anulaawathi, 39, berkata umur remaja itu diketahui 15 tahun selepas analisis dibuat melalui tiga aspek iaitu chronological age, brush foundation data dan buku rujukan, Radiographic Atlas of Skeletal Development of the Hand and Wrist Book by Greulich and Pyle.
Saksi pendakwaan ke-13 yang sebelum ini bertugas di Jabatan Radiologi Hospital Tunku Azizah, Kuala Lumpur berkata laporan X-ray itu telah siap pada 3 Ogos 2020 selepas menerima permohonan X-ray daripada jabatan pediatrik pada 23 Julai 2020.
“Bila dibandingkan dengan gambar rujukan X-ray bagi umur 13 tahun, kami mendapati masih tidak sama dengan imbasan X-ray tulang Bella.
“Bella lebih tua daripada gambar rujukan umur 13.6 tahun (13 tahun enam bulan). Kami terus melihat pada gambar rujukan untuk umur 15 tahun dan mendapati gambar itu sama dengan X-ray Bella iaitu plat pertumbuhan tulang di pergelangan tangan masih kelihatan,” kata saksi itu.
Beliau berkata demikian pada perbicaraan kes pengasas Rumah Bonda Siti Bainun Ahd Razali di hadapan hakim Mahkamah Sesyen Izralizam Sanusi.
Ketika ditanya semasa pemeriksaan utama oleh timbalan pendakwa raya Nor Azizah Mohamad, sama ada buku rujukan itu digunakan sebagai prosedur operasi standard (SOP) bagi analisis bone age di hospital seluruh negara, saksi itu menjawab ya.
Sementara itu, Dr Anulaawathi berkata buku rujukan itu mengandungi siri X-ray sebagai rujukan bagi jantina dan umur seseorang individu bermula lahir sehingga berusia 18 tahun.
Semasa ditanya pendakwaan sepanjang melakukan prosedur analisis "bone age" adakah  beliau pernah berjumpa dengan sesiapa termasuk Bella dan pasukan pediatrik, saksi menjawab: Tidak.
Beliau berkata tiada keperluan (berjumpa) kerana semua maklumat telah berada di dalam sistem.
Ketika ditanya peguam Nur A’minahtul Mardiah Md Nor yang mewakili Siti Bainun, peranan saksi itu hanya menyediakan laporan selepas mendapat arahan daripada pasukan pediatrik, Dr Anulaawathi menjawab: Betul.
Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.
Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021 mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.
Perbicaraan bersambung petang ini.


Anak Najib antara 25 calon baru BN di DUN Pahang

Anak sulung bekas perdana menteri Najib Razak, Mohamad Nizar sah akan bertanding pada Pilihan Raya Umum Ke-15 (PRU15) selepas beliau diumumkan sebagai antara 25 calon muka baru Barisan Nasional (BN) bagi Dewan Undangan Negeri (DUN) Pahang.
Pengerusi BN Pahang Wan Rosdy Wan Ismail mengumumkan Nizar yang merupakan ketua Pemuda Umno Pekan sebagai calon DUN Peramu Jaya, satu daripada empat DUN di bawah Parlimen Pekan.
Penyandang DUN Peramu Jaya, Sh Mohmed Puzi Sh Ali pula diumumkan sebagai calon BN untuk Parlimen Pekan, yang sebelum ini disandang Najib.
Turut menjadi calon muka baru BN ialah Setiausaha Akhbar Menteri Besar Pahang Fadzli Mohamad Kamal yang akan bertanding di DUN Dong.
Pengumuman calon BN DUN Pahang hari ini, turut dihadiri Perdana Menteri Ismail Sabri Yaakob, yang telah diumumkan akan mempertahankan kerusi Parlimen Bera yang disandangnya sejak 2004.
Selain itu, Wan Rosdy berkata calon baru di DUN Pahang ialah Wong Yah Wah (Tanah Rata), Lim Teck Hoe (Tras), Faezah Ishak (Tahan), Muhammad Fasal Jamlus (Damak), Mustaffar Kamal (Beserah), Khairul Hisham Omar (Semambu), Tee Choon Ser (Teruntum), Nara @ Nikmat Nordin (Tanjung Lumpur) dan Umar Arbain Dollah (Sungai Lembing).
Turut kali pertama dicalonkan ialah Fauziah Abd Wahab (Panching), Jamaluddin Md Marzuki (Luit), Mohd Khairudin Mohd Ali Hanafiah (Kuala Sentul), Saiful Anuar Mokhtar (Chenor), Rodzuan Zaaba (Jenderak), Ramzi Sudin (Lanchang) serta Wong Siew Mun (Bilut).
Calon baru lain ialah Amizar Abu Adam (Ketari), Johari Harun (Pelangai), Sabariah Saidin (Guai), Yee Cheng Hwa (Triang), Khaizulnizam Mohamad Zuldin (Kemayan), Norhasmimi Abdul Ghani (Jengka) dan Wong Tze Shiang (Mentakab).
Daripada 42 DUN di Pahang, Umno setakat ini akan bertanding di 34 kerusi, MCA enam kerusi manakala calon bagi dua DUN iaitu Cheka dan Sabai tidak diumumkan pada pengumuman hari ini.
Berdasarkan pengumuman calon, seorang exco negeri digugurkan iaitu Norolazali Sulaiman yang merupakan penyandang DUN Guai.
Dua lagi exco iaitu Mohd Sharkar Shamsuddin yang merupakan penyandang DUN Lanchang telah diumumkan akan bertanding di Parlimen Temerloh manakala Shahaniza Shamsuddin ke Parlimen Maran selepas tiga penggal di DUN Kuala Sentul.


Sorry.


Ejen Israel di Iran

Sebelum pandemik Covid-19 melanda, Yuval Adler, salah seorang pengarah filem terkenal di Israel sempat membikin sebuah filem dengan judul The Operative.Ada beberapa aspek yang menarik mengenai filem ini.Salah satunya ialah, ia memberi kita satu kerangka dan kefahaman bagaimana dan apa yang ada dalam benak Israel terhadap Iran.Maka pilihan Adler untuk mengadaptasi The English Teacher, sebuah novel karangan Yiftach Reicher Atir, yang merupakan bekas Jeneral tentera Israel menjanjikan satu perspektif berbeza.Hasilnya ialah sebuah filem yang sarat resah psikologi seorang perisik yang terbawa-bawa dengan dunia risikannya, sebuah filem mengenai hubungan antarabangsa yang kompleks, sebuah filem genre perisikan-thriller yang tegang dan sebuah filem cinta yang mendera.Bagi membolehkan filem ini menangkap perhatian sinema global, Adler memilih Diane Kruger sebagai protagonis, seorang pelakon yang diberi tumpuan serius di Eropah, tetapi sedikit terabai di Hollywood.Menurut saya, The Operative tidak kelihatannya ingin menjejakkan kaki di Amerika, berdasarkan pilihan pelakon yang ditampilkan.Justeru menghukum The Operative menurut neraca Hollywood tentulah cuai.Kruger membawakan watak Rachel, merupakan pusat naratif filem ini.Di awal filem kita diperkenalkan dengan Thomas, pesara perisik lakonan Martin Freeman.Rachel menelefoninya dan memberitahu, “Ayahku meninggal dunia, sekali lagi.”Lantas meletakkan telefon. Sebagai penyedia dan mentor Rachel, Thomas membawa kita kembali kepada dunia perisikan yang ditinggalkannya.Setiap insiden berbentuk imbas kembali yang diselak selapis demi selapis.Kita didorong menonton bagaimana Thomas mengasuh dan merencanakan Rachel sebagai perisik di Tehran, iaitu dengan memakai topeng seorang guru bahasa Inggeris di sebuah sekolah antarabangsa untuk anak-anak hartawan Iran.Sosok Rachel yang tiada kaitan dengan Amerika Syarikat, lahir di Australia dan membesar di banyak negara di Eropah, serta anak perempuan seorang sejarawan Yahudi kiri adalah sangat tepat memandangkan identitinya tidak akan dihidu di Iran.Kerja asas Rachel adalah untuk memerangkap sebuah firma barangan letrik di Iran agar beroperasi di Eropah.Hal ini bukan mudah kerana kebanyakan syarikat Iran menjauhkan diri dari perniagaan antarabangsa kerana sekatan ekonomi terhadap negara mereka.Rancangan Mossad ialah supaya firma tersebut kemudiannya menerusi sebuah syarikat Jerman menjualkan komponen senjata nuklear kepada tentera Iran.Komponen itu akan dimuatkan alat pengesan.Dengan itu Israel akan dapat menyusup masuk dalam pasukan ketenteraan Iran.Lihat, tidakkah jengkel cara perisikan begini?Bulan demi bulan, sendirian dan sudah mulai berbaur dalam masyarakat; Rachel perlahan-lahan menyukai Tehran lantaran mengenali budaya Iran dan kemudian berkenalan dengan bapa saudara seorang muridnya, Ali yang bernama Farhad (lakonan Cas Anvar).Rachel dan Farhad dalam filem The Operative.Tugas Rachel ialah supaya Farhad mengupahnya sebagai penerjemah dan dari situ Rachel boleh menyarankan firma Farhad itu membuka bisnes di luar.Di sinilah terjadinya kompleksiti naratif apabila Farhad menggoda Rachel, dan Rachel tertawan dengan Farhad.Di sela itu kita dibawa kepada Rachel yang berulang alik ke Eropah (dengan alasan menziarahi ayahnya yang tidak sihat), termasuk bagaimana ia diterima oleh ejen Mossad di Israel.Sebagai sebuah filem risikan, elemen penting tentunya pembinaan babak suspen.Ini disuguhkan sekurang-kurangnya di dua babak besar.Rachel terpaksa membunuh seorang pengawal asal Uzbek di kilang Farhad, kemudiannya kita dibawa kepada operasi Rachel paling sulit iaitu memandu sebuah trak penuh letupan ke dalam sempadan Iran dari Turki.Rachel tercedera dalam operasi itu, dan setelah menyedari dilayani dengan begitu baik oleh Farhad, dia juga mendapati trak yang dibawanya digunakan untuk membunuh sekeluarga saintis nuklear Iran.Ia merupakan titik penting perubahan Rachel yang kemudian rasa tertipu apabila Mossad tidak mahu melibatkannya lagi setelah Farhad terpengaruh untuk membuka urus niaga di Jerman.Tambahan pula Rachel sudah hamilkan anak Farhad dan terpaksa menggugurkan kandungannya.The Operative membawa kita kepada dunia gelap Tehran di mana golongan T20 mereka berpesta dalam kompleks kediaman yang tersorok, meminum arak, mencemuh para ulama, menari bagai kerasukan; dan apabila keluar ke dunia, berpura-pura Islami.Rachel seorang penyamar mengalami lapis samaran dalam masyarakat yang juga penuh kepura-puraan.Itu puncanya Rachel memahami Iran meski tidak boleh berbahasa Parsi.Tentu sahaja Rachel akan berpihak kepada objek dan subjek risikannya memandangkan Farhad ternyata mencintainya, dan dia telah begitu memesrai masyarakat Tehran ketika di situ dalam keadaan keseorangan.Adaptasi yang dilakukan Adler agak tidak kemas, memandangkan ia mesti berpulang balik dengan pelbagai adegan risikan, sambil perlu mengimbangi emosi psikologi Rachel yang berat.Adler juga harus membuang banyak muatan wacana politik antarabangsa yang asalnya ada dalam novel.Bukan itu sahaja, untuk memuatkan pelbagai adegan suspen dalam sebuah filem sekitar dua jam bukanlah mudah.Justeru ada bahagian dalam naratif rasa senteng dan kadang mendadak hilang.Kebanyakan penonton berasa terpinga-pinga dengan pengakhiran The Operative, pun penghabisan tergantung begini adalah terbiasa pada sinema Eropah dan Iran sendiri.Apa pun filem ini sangat menarik dan Kolja Brandt berjaya merakam latar Tehran utara yang penuh maksiat itu.Gubahan kostum oleh Hamada Atallah juga begitu menjadi memandangkan bukan mudah untuk memberi gambaran golongan T20 Iran yang fesyennya sedikit berlebihan.Bantuan muzik Frank Ilfman memberikan mood tegang yang diperlukan pada beberapa adegan perisikan yang mencemaskan.Lakonan Diane Kruger (seorang penerima anugerah pelakon terbaik di Cannes) begitu berimbang, dan kita dapat merasakan kepayahan, ketakutan dan juga kekesalannya dalam banyak keadaan.Kruger berbeza dari lakonannya dalam Inglourious Basterds. Manakala Cas Anvar, pelakon Kanada keturunan Parsi berjaya memasukkan dirinya dalam diri seorang Farhad.Cuma Anvar kelihatan tidak lepas dari peranan yang pernah dibawanya sebagai Dodi al-Fayed dalam Diana.Memang The Operative bukan sangat filem yang baik untuk standar Pesta Filem Berlin (2019), akan tetapi bagi pengekor politik antarabangsa, ia menjelaskan kepada kita bagaimana Mossad (badan perisikan Israel) beroperasi di dalam Iran, dan boleh mensasarkan tokoh politik mahupun saintis nuklear Iran.


37 korban, 10 dilapor hilang akibat banjir setakat ini

Sebanyak 37 kematian dan 10 laporan orang hilang direkodkan di kawasan banjir di seluruh negara sehingga semalam, kata Ketua Polis Negara Acryl Sani Abdullah Sani.Beliau berkata daripada jumlah itu lima kematian dilaporkan dalam masa 24 jam lepas, membabitkan empat dewasa dan satu kanak-kanak, sementara dua mangsa masih hilang. Katanya seramai 68,341 mangsa banjir daripada 18,080 keluarga berada di 396 pusat pemindahan sementara (PPS) melibatkan tujuh negeri dengan Pahang paling teruk terjejas pada kali ini, selain Perak, Selangor, Kuala Lumpur, Melaka, Kelantan dan Negeri Sembilan. Dalam pada itu, menurutnya 137 lokasi jalan masih ditutup akibat banjir setakat ini membabitkan empat negeri iaitu 120 lokasi di Pahang, Selangor (12), Kelantan (tiga) dan Negeri Sembilan (dua).“Selain itu, berdasarkan maklumat daripada Jabatan Pengairan dan Saliran, setakat 2.30 pagi tadi sebanyak 23 lokasi sungai diletakkan dalam keadaan bahaya dan amaran.“Paras bahaya melibatkan 13 lokasi iaitu sembilan sungai di Pahang, satu lokasi masing-masing di Selangor dan Johor, serta dua di Kelantan,” katanya pada sidang media harian Ops Banjir di Taman Sri Muda hari ini.Menurut Acryl 10 lokasi paras amaran pula ialah masing-masing satu di Selangor dan Johor, serta masing-masing dua di Pahang, Kelantan, Melaka dan Sarawak.